SAN MATEO 8 KEK - Li Jesús quixqˈuirtesi jun li saklep - Bible Gateway\nSAN MATEO 8 Kekchi (KEK)\nLi Jesús quixqˈuirtesi jun li saklep rix\n8 Nak quicube chak li Jesús chiru li tzu̱l, quita̱ke̱c xbaneb li qˈuila tenamit. 2 Ut quichal jun li saklep rix ut quixcuikˈib rib chiru li Jesús ut quixye re: ―Ka̱cuaˈ, la̱in ninnau nak la̱at naru tina̱qˈuirtesi. Cui ta̱ba̱nu li usilal, china̱qˈuirtesi, chan. 3 Li Jesús quixyeˈ li rukˈ, quixchˈeˈ li cui̱nk ut quixye re: ―Nacuaj a̱qˈuirtesinquil. Anakcuan tatinqˈuirtesi, chan. Ut saˈ junpa̱t quiqˈuira li saklep rix. 4 Tojoˈnak li Jesús quixye re: ―Abi li tinye a̱cue. Ma̱ ani aj e ta̱serakˈi li xacˈul. Ayu ban ut cˈut a̱cuib chiru laj tij. Ut ta̱qˈue li mayej joˈ naxye saˈ lix chakˈrab laj Moisés re xcˈutbal chiruheb nak xatqˈuira.―\nLi Jesús quixqˈuirtesi lix mo̱s jun li capitán\n5 Ut nak quicuulac li Jesús aran Capernaum, quichal jun li capitán aj Roma riqˈuin. Quixtzˈa̱ma usilal chiru ut quixye re: 6 ―Ka̱cuaˈ, lin mo̱s tˈantˈo saˈ cab. Sic ut kˈaxal ra cuan, chan. 7 Li Jesús quichakˈoc ut quixye re: ―Tinxic la̱in ut toxinqˈuirtesi.― 8 Li capitán quixye re li Jesús: ―Ka̱cuaˈ, moco incˈulub ta nak tatxic saˈ li cuochoch. Caˈaj cuiˈ nacuaj nak ta̱ye nak ta̱qˈuira̱k lin mo̱s ut ninnau nak ta̱qˈuira̱k. 9 La̱in ninnau nak naru ta̱ba̱nu aˈan xban nak la̱in cuan ani nataklan cue ut cuanqueb lin soldado rubel lin cuanquil. Ut ninye re li jun, “ayu” ut naxic. Ut ninye re li jun chic, “quim”, ut nachal. Ut ninye re lin mo̱s, “ba̱nu aˈin”, ut naxba̱nu, chan li capitán. 10 Ut nak li Jesús quirabi li quixye, quisach xchˈo̱l ut quixye reheb li yo̱queb chi ochbeni̱nc re: ―Relic chi ya̱l tinye e̱re nak ma̱ jun intauhom chi moco saˈ xya̱nkeb laj Israel tzˈakal re ru xpa̱ba̱l joˈ li jun aˈin, usta ma̱cuaˈ aj judío. 11 Ut la̱in tinye e̱re nak nabaleb li ma̱cuaˈeb aj judío yalak bar saˈ ruchichˈochˈ teˈpa̱ba̱nk. Ut eb aˈan teˈe̱chani̱nk re lix nimajcual cuanquilal li Dios rochbeneb laj Abraham, laj Isaac, ut laj Jacob. 12 Aˈut nabaleb laj judío li teˈe̱chani̱nk raj re lix nimajcual cuanquilal li Dios, eb aˈan chic li teˈisi̱k ut teˈqˈuehekˈ saˈ li kˈojyi̱n. Ut aran ta̱cua̱nk li ya̱bac ut li cˈuxuxi̱nc ruch e, chan li Jesús reheb li tenamit. 13 Tojoˈnak li Jesús quixye re li capitán: ―Ayu saˈ la̱ cuochoch. Chanru nak xapa̱b, joˈcan ajcuiˈ nak chi‑uxk li cˈaˈru xatzˈa̱ma, chan. Ut saˈ ajcuiˈ li ho̱nal aˈan quiqˈuira lix mo̱s li capitán.\nLi Jesús quixqˈuirtesi xnaˈ li rixakil laj Pedro\n14 Ut quicuulac li Jesús saˈ rochoch laj Pedro. Ut aran quixtau lix naˈ li rixakil laj Pedro yocyo saˈ xchˈa̱t ut yo̱ xtik. 15 Ut li Jesús quixchap li rukˈ ut quinumeˈ lix tik. Ut aˈan quicuacli, ut quicˈanjelac chiru. 16 Nak ac oc re li kˈojyi̱n, nabaleb li cristian queˈcˈameˈ chak riqˈuin li Jesús. Cuanqueb ma̱us aj musikˈej riqˈuineb. Ut yal riqˈuin ra̱tin, li Jesús quirisi li ma̱us aj musikˈej riqˈuineb, ut quixqˈuirtesi chixjunileb li yaj. 17 Aˈin quicˈulman joˈ quixye li profeta Isaías, nak quixye chi joˈcaˈin:\nAˈan quicˈamoc re li kayajel, ut aˈan quicˈuluc re li karaylal.\n18 Ut nak quiril li Jesús nak sutsu xbaneb li qˈuila tenamit, quixye: ―Tento toxic jun pacˈal li palau, chan reheb lix tzolom. 19 Ut saˈ li ho̱nal aˈan quicuulac riqˈuin li Jesús jun aj tzˈi̱b ut quixye re: ―At tzolonel, tincuaj a̱ta̱kenquil yalak bar tatxic, chan re. 20 Ut li Jesús quichakˈoc ut quixye re: ―Cˈoxla chi us ma ta̱cuy inta̱kenquil. Li yac cuanqueb xjul saˈ pec, ut li xul li nequeˈrupupic chiru choxa cuanqueb xsoc, abanan la̱in li Cˈajolbej ma̱cˈaˈ innaˈaj bar ta̱ru̱k tinyocob cuiˈ cuib, chan. 21 Ut jun reheb lix tzolom quixye re li Jesús: ―Ka̱cuaˈ, china̱cuy. Inmukak cuan inyucuaˈ tojoˈnak tinxic cha̱cuix, chan. 22 Ut li Jesús quixye re: ―Ta̱kehin, canabeb li toj camenakeb saˈ li ma̱c xmukakeb cuan lix camenak, chan re.\nNak quixchˈanab li ikˈ chiru li palau\n23 Ut li Jesús qui‑oc saˈ li jucub rochbeneb lix tzolom. 24 Nak ac cuanqueb chiru haˈ, saˈ junpa̱t quichal jun li nimla cak‑sut‑ikˈ. Ut yo̱ chi oc lix cau ok li haˈ saˈ li jucub. Ut li Jesús sa xcuara. 25 Eb lix tzolom queˈjiloc riqˈuin, queˈrajsi, ut queˈxye re: ―Ka̱cuaˈ, choa̱col. Osocˈ ke, chanqueb re. 26 Ut li Jesús quichakˈoc ut quixye: ―La̱ex incˈaˈ nequexpa̱ban chi tzˈakal. Joˈcan nak nequexxucuac, chan reheb. Tojoˈnak quicuacli, quixkˈus li ikˈ, ut li palau, ut saˈ junpa̱t quichˈana li ikˈ ut quitukla ru li haˈ. 27 Ut cˈajoˈ nak queˈsach xchˈo̱l lix tzolom nak queˈril li quixba̱nu ut queˈxye chi ribileb rib: ―¿Chanru nak cuan xcuanquil li cui̱nk aˈin nak naxkˈus li ikˈ ut li palau ut nequeˈabin chiru? chanqueb.\nLi cui̱nk li cuan ma̱us aj musikˈej riqˈuineb\n28 Ut nak ac xkˈaxon li Jesús jun pacˈal li palau saˈ xchˈochˈeb laj Gadara, cuib li cui̱nk queˈchal chixcˈulbal. Queˈchal chak saˈ li naˈajej bar nequeˈmukeˈ cuiˈ li camenak. Cuan ma̱us aj musikˈej riqˈuineb. Kˈaxal xiu xiu rilbaleb ut ma̱ ani naru nanumeˈ saˈ li be aˈan. 29 Ut eb aˈan queˈxjap re chixyebal: ―¿Cˈaˈru ta̱cuaj kiqˈuin, at Jesús? La̱at ralalat li nimajcual Dios. ¿Ma xatchal arin chikachˈiˈchˈiˈinquil chi toj ma̱jiˈ xkˈehil li rakba a̱tin? chanqueb. 30 Ut najt caˈchˈin riqˈuineb cuan chak jun tu̱b li a̱k, yo̱queb chi ichajibc. 31 Ut eb li ma̱us aj musikˈej queˈxtzˈa̱ma chiru li Jesús ut queˈxye re: ―Cui toa̱cuisi riqˈuineb li cui̱nk aˈin, choa̱canab chi oc riqˈuineb li jun tu̱b chi a̱k li cuanqueb aran. 32 Ut li Jesús quichakˈoc ut quixye reheb: ―Ayukex. Ut eb aˈan queˈel ut co̱eb riqˈuineb li jun tu̱b chi a̱k. Ut eb li a̱k queˈoc chi a̱linac ut queˈxrum chak rib saˈ xbe̱n u̱l ut toj saˈ li palau coxeˈnak ut aran queˈosoˈ. 33 Ut eb laj ilol a̱k queˈxucuac ut queˈco̱eb saˈ a̱nil saˈ li tenamit chixyebal resil chixjunil li cˈaˈru quicˈulman. Ut queˈxserakˈi li cˈaˈru quicˈulman riqˈuineb li cui̱nk li cuanqueb ma̱us aj musikˈej riqˈuineb. 34 Ut chixjunileb li tenamit queˈel chak chixcˈulbal li Jesús. Ut nak queˈril ru, queˈxtzˈa̱ma chiru nak chie̱lk saˈ lix tenamiteb.


Lv 22 QQC - Li Qaawa' kiraatina laj Moisés ut kixye re: - Bible Search\nLv 21 Lv 23\nAajel ru li santilal re xtzekankil li loq'laj mayej\n1Li Qaawa' kiraatina laj Moisés ut kixye re:\n2“Ye re laj Aharón ut reheb' li ralal xk'ajol naq tento te'roxloq'i li k'a'aq re ru neke'xmayeja chiwu eb' laj Israel, re naq ink'a' te'xmux linloq'laj k'ab'a'. Laa'in li Qaawa'.\n3“Ye reheb' naq, chalen anaqwan ut chi junelik, wi muxb'il ru junaq reheb' leeralal eek'ajol naq taa'ok chi xk'eeb'al li loq'laj mayej neke'xq'axtesi we eb' laj Israel, laj tij a'an tento taa'isiiq chiwu. Laa'in li Qaawa'.\n4“Maajun reheb' li ralal xk'ajol laj Aharón taaruuq chi xtzekankil li loq'laj mayej wi wank li yajel saqlep chirix malaj ut naxya'ali rib' li xtz'ejwal, toj b'an tixch'ajob'resi rib'.\n“Ani taach'e'oq re k'a'aq re ru muxb'il ru yal sa' xk'ab'a' junaq kamenaq malaj tixch'e' junaq li naxya'ali rib' li xtz'ejwal, 5malaj ani tixmux rib' yal sa' xk'ab'a' xch'e'b'al junaq xul li naxjukuki rib' chiru ch'och' malaj ut junaq winq muxb'il ut naxmux ru li ani nach'e'ok re, 6li winq a'an taakanaaq chi muxb'il ru toj reetal taa'ok li q'oqyink, ut ink'a' taaruuq chi xtzekankil li loq'laj mayej wi ink'a' taa'atinq. 7Sa' rokik li saq'e taakanaaq chi ch'ajob'resinb'il; toja' naq taaruuq chi xtzekankil li santob'resinb'il mayej, xb'aan naq a'an li xtzekemq. 8Moko naru ta tixtzeka xtib'el kamenaq xul malaj ut putz'inb'il xb'aan josq' aj xul, re naq ink'a' tixmux rib' rik'in a'an. Laa'in li Qaawa'.\n9“Ye reheb' naq xpaab'aqeb' linchaq'rab'; chi jo'kan ink'a' te'riiqani junaq maak chi moko te'kamq yal sa' xk'ab'a' naq xe'xq'etq'eti rib'eb'. Laa'in li Qaawa', li ninsantob'resink reheb'.\n10“Maajun li maawa' xkomoneb' laj tij, naru tixtzeka li loq'laj mayej.\n“Maajun rula' laj tij chi moko junaq xtojb'il moos naru tixtzeka li loq'laj mayej.\n11“Wi laj tij tixloq' junaq aj mun rik'in xtumin, laj mun a'an naru tixtzeka li loq'laj mayej. Jo'kan ajwi' eb' li yo'lajenaq sa' rochoch laj tij, naru te'xtzeka li k'aru naxtzeka laj tij.\n12“Wi li xrab'in laj tij sumsu rik'in junaq winq li maawa' xkomoneb' laj tij, ink'a' naru tixtzeka li mayej nak'eemank reheb' laj tij. 13Ab'an wi a'an junaq xmalka'an malaj ut kanab'anb'il ixq, ut maak'a' ralal xk'ajol ut taasutq'iiq wi' chik sa' rochoch li xyuwa' kama' naq xwank chaq xjunes, naru tixtzeka li naxtzeka li xyuwa'. Ab'an li ani maawa' xkomoneb' laj tij moko naru ta tixtzeka.\n14“Wi ani natzekank re li k'a'aq re ru osob'tesinb'il chi moko rajom xch'ool, tento tixk'e reeqaj re laj tij ut tixk'e chik xtz'aqob'. 15Ab'anan eb' laj tij ink'a' te'xk'e chi muxe'k xb'aaneb' laj Israel li loq'laj mayej q'axtesinb'il re li Qaawa', 16chi moko te'xk'e chiriiqani li xmaa'usilaleb' sa' xk'ab'a' xtzekankil li k'a'aq re ru osob'tesinb'il. Laa'in li Qaawa', li ninsantob'resink reheb'”.\nEb' li xul li naru xmayejankil\n17Li Qaawa' kiraatina laj Moisés ut kixye re:\n18“Aatinan rik'in laj Aharón, rik'ineb' li ralal xk'ajol jo'wi' chixjunileb' laj Israel ut ye reheb': Wi junaq reheb' laj Israel malaj ut aj ab'l tenamit li wanq sa' xyanqeb' tixq'axtesi chiru li Qaawa' junaq k'atb'il xul cho'q mayej, mare yal re xpaab'ankil junaq yeechi'inb'il aatin malaj ut yal x'alajik sa' xch'ool, 19tento tixq'axtesi junaq xul teelom, li maak'a' junaq xyajel re naq k'ulb'ilaq chiru. Naru junaq teelom wakax, junaq karneer malaj ut junaq chib'aat, 20ab'an moko k'ulb'ilaq ta chiru wi li xul wanq xyajel.a\n21“Yalaq ani tixq'axtesi junaq mayej chiru li Qaawa' re k'amok ib' sa' usilal, us ta yal re xpaab'ankil junaq yeechi'inb'il aatin malaj ut yal x'alajik sa' xch'ool, tento tixq'axtesi junaq teelom wakax malaj ut karneer li tz'aqal re ru, re naq k'ulb'ilaqeb' chiru li Yos. 22Meeq'axtesi chiru li Qaawa' mutz' aj xul malaj tenelkeb', toqoleb'li roq, malaj xoxeb' rix, li sal li xtz'uumaleb', chi moko teek'e chi k'ate'k cho'q mayej sa' xb'een x'artal li Qaawa'. 23Cho'q mayej li yal taa'alaaq sa' aach'ool xk'eeb'al, truuq taayeechi'i junaq teelom wakax malaj junaq karneer li yeq roq; ab'an wi taayeechi'i a'an re xpaab'ankil junaq yeechi'inb'il aatin, moko taak'ulmanq ta chawu. 24Chi moko naru teeq'axtesi chiru li Qaawa' eb' li xul tiq'ilkeb' xnaq' rit, malaj tenelkeb', kapuneb' malaj ut setb'ileb' xnaq' riteb'.Meeb'aanu a'in sa' leetenamit. 25Chi moko teek'ul chiru junaq aj ab'l tenamit eb' li xul a'in jo' tzekemq cho'q re leeYos, xb'aan naq wankeb' xyajel ut ink'a' te'k'ulmanq eeb'aan”.\n26Li Qaawa' kiraatina laj Moisés ut kixye re:\n27“Naq taayo'laaq junaq ral li wakax, ral li karneer malaj ut ral chib'aat, tento taakanaaq wuqub'aq kutan chi xk'atq li xna', ab'an chalen sa' xwaqxaq li kutan naru taak'ule'q re naq taak'atmanq cho'q mayej chiru li Qaawa'.\n28“Chiru jun chi kutan maakamsi wakax malaj karneer rochb'een li ral.\n29“Naq taaq'axtesi junaq aamayej re b'anyoxink chiru li Qaawa', chab'aanuuq re naq k'ulb'ilaq chi chaab'il. 30Jun chik anchal, taatzeka ajwi' sa' li kutan a'an, ut maak'a' taakanab' re li kutan jun chik. Laa'in li Qaawa'.\n31“Paab'omaq linchaq'rab' ut k'anjelahomaq ru. Laa'in li Qaawa'.\n32“Meemux ru linloq'laj k'ab'a' re naq chi jo'kan santob'resinb'ilaqin sa' xyanqeb' laj Israel. Laa'in li Qaawa', li ninsantob'resink eere laa'ex 33ut laa'in kin'isink chaq eere Ejiipt re naq laa'inaq leeYos. Laa'in li Qaawa'”.


Jeremías 8 - Sagrada Biblia [[Sagrada Biblia] Qeqchi Bible]\nLi Kâcuaß quixye: —Saß eb li cutan aßan lix bakeleb li rey ut eb li queßtenkßan reheb teßisîk saß lix muklebâleb xbaneb li xicß nequeßiloc reheb. Teßisîk ajcuiß lix bakeleb li profetas ut eb laj tij joß ajcuiß lix bakeleb li tenamit li queßcuan Jerusalén.\nNequeßtßanaxin teßcanâk saß chßochß chiru li sakße ut li po joß ajcuiß chiru li chahim li queßxra ut queßxlokßoniheb. Teßcanabâk lix bakeleb chiruheb li queßxsicß cuiß xnaßlebeb. Ut mâ ani tâxocok reheb, chi moco teßmukekß. Chanchanakeb chic li cßot tzßektzßo saß chßochß.\nUt li joß qßuial chic li teßcanâk chi yoßyo reheb lin tenamit li incßaß useb xnaßleb tinjeqßuiheb ru yalak bar. Chokß reheb aßan kßaxal us li câmc chiru li cuânc saß jalanil tenamit.\nAt Jeremías, lâat tâye resil aßin reheb li tenamit. Nak junak natßaneß, ¿ma incßaß ta biß nacuacli cuißchic? Cui junak naxjal xbe, ¿ma incßaß ta biß tâsukßîk nak tixqßue retal nak mâcuaß aßan li be li yô cuiß chi xic?\n¿Cßaßut nak eb laj Jerusalén queßxjal xcßaßux? ¿Cßaßut nak incßaß nequeßsukßi cuiqßuin? ¿Cßaßut nak nequeßxkßetkßeti ribeb ut incßaß nequeßraj châlc cuiqßuin?\nXinqßue retal chi tzßakal li cßaßru nequeßxye. Incßaß nequeßâtinac saß xyâlal. Mâ ani nayotßeß xchßôl xban li mâusilal naxbânu. Mâ ani naxye, “¿Cßaßru li incßaß us xinbânu?” Nequeßxbânu ban li cßaßru nequeßraj. Chanchaneb li cacuây li nequeßxcutbe rib nak nequeßxic saß li plêt.\n¿Chanru nak têye, “Lâo cuan kanaßleb. Lâo cuan lix chakßrab li Kâcuaß kiqßuin”? ¿Ma incßaß ta biß queßxjal ru lin chakßrab eb laj tzßîb?\nTeßcßutekß xxutâneb li cuanqueb xnaßleb. Teßsachk xnaßlebeb ut incßaß chic teßxnau cßaßru teßxbânu. Queßxtzßektâna li cuâtin. ¿Ma cuan ta biß chic xnaßlebeb anakcuan eb aßan?\nJoßcan nak lâin tinqßueheb li rixakil reheb jalan cuînk. Ut lix naßajeb li racuîmk tinqßue reheb li teßchapok re lix tenamiteb xban nak junes lix biomal nequeßxcßoxla li cuanqueb xcuanquil joß eb ajcuiß li mâcßaßeb xcuanquil. Eb li profeta ut eb laj tij nequeßbalakßic.\nChiruheb aßan moco nim ta li raylal li yô chixcßulbal lin tenamit. Eb aßan nequeßxye nak mâcßaß raylal. Nequeßxye nak cuan li tuktûquil usilal. Abanan mâcßaß tuktûquil usilal.\n¿Ma nequeßxutânâc ta biß xban li mâusilal nequeßxbânu? Incßaß. Incßaß nequeßxnau xutânâc. Joßcan nak lâin tinqßueheb chixtojbal lix mâqueb joß nak quinqßueheb chixtojbal xmâqueb li jun chßol chic.\nLâin tinsach ruheb lin tenamit chi junaj cua. Chanchanakeb chic li xtônal li uvas ut li higos li incßaß naûchin, li chaki lix xak. Ut li cßaßru quinqßue reheb tâisîk chiruheb.\nEb lix tenamit li Dios queßxye: —¿Cßaßut nak tocanâk arin? Takachßutub kib ut toxic saß eb li tenamit li cauresinbil chi us re takacol cuiß kib. Aran tocâmk xban nak li Kâcuaß li kaDios quixye nak to-osokß. Chanchan nak xqßue li haß li banbil xsaß chikucß re tocâmk xban nak xomâcob chiru.\nXkoybeni nak tâcuânk li tuktûquil usilal, abanan incßaß xkacßul. Xkoybeni raj nak to-usâk, abanan incßaß xo-usa. Xiu xiu ban chic cuanco.\nYôqueb chak chi châlc li xicß nequeßiloc ke. Toj saß li naßajej Dan na-abîc xyâb saß rußujeb lix cacuâyeb. Chixjunileb li tenamit nequeßsicsot xban xxiuheb nak nequeßrabi nak nequeßxjap re li cacuây. Châlqueb re chixsachbal li kanaßaj ut chixjunil li cuan chi saß. Xeßchal chixsachbal li tenamit joß ajcuiß chixjunileb li cristian, chanqueb.\nLi Kâcuaß quixye: —Joßcan nak lâin tintaklaheb li xicß nequeßiloc êre chi pletic êriqßuin. Chanchanakeb li cßantiß li cuanqueb xmay ut incßaß naru xtûlanobresinquileb ut lâex texrahobtesîk xbaneb.—\nLaj Jeremías quixye: —At Kâcuaß, cßajoß xrahil inchßôl. Incßaß chic nincuy.\nChacuabi taxak lix yâbeb lin tenamit li cuanqueb chi najt nak nequeßxye, “¿Ma mâcßaß ta biß li Kâcuaß aran Sión? ¿Ma mâ ani chic lix reyeb aran?” chanqueb. Li Kâcuaß quixye re: —¿Cßaßut nak queßxqßue injoskßil riqßuin xlokßoninquileb li jalanil dios? ¿Cßaßut nak nequeßxqßue xlokßal li yîbanbil dios li mâcßaß nequeßoc cuiß? chan.\nLaj Jeremías quixye: —Xnumeß xkßehil li kßoloc ut xnumeß li sakßehil. Abanan toj mâjiß nococoleß.\nXyotßeß inchßôl xban nak xyotßeß xchßôleb lin tenamit. Kßaxal ra saß inchßôl. Yô chi sachc innaßleb xban li raylal.¿Ma mâcßaß li ban aran Galaad? ¿Ma mâcßaß junak aj banonel naru toxqßuirtesi? ¿Cßaßut nak incßaß xo-usa? chan laj Jeremías.\n¿Ma mâcßaß li ban aran Galaad? ¿Ma mâcßaß junak aj banonel naru toxqßuirtesi? ¿Cßaßut nak incßaß xo-usa? chan laj Jeremías.


SAN LUCAS 9 KEK - Li Jesús quixtaklaheb lix tzolom - Bible Gateway\nSAN LUCAS 9 Kekchi (KEK)\nLi Jesús quixtaklaheb lix tzolom cablaju chixchˈolobanquil resil li colba‑ib\n9 Li Jesús quixchˈutubeb lix tzolom cablaju ut quixqˈueheb xcuanquil chirisinquileb li ma̱us aj musikˈej ut quixqˈueheb ajcuiˈ xcuanquil chixqˈuirtesinquileb li yaj. 2 Quixtaklaheb chixchˈolobanquil resil lix nimajcual cuanquilal li Dios ut chixqˈuirtesinquileb li yaj. 3 Quixye reheb: ―Ma̱cˈaˈ te̱cˈam e̱re nak texxic. Incˈaˈ te̱cˈam e̱xukˈ, chi moco e̱bo̱ls, chi moco e̱tzacae̱mk chi moco e̱tumin. Caˈaj cuiˈ le̱ rakˈ li cuan che̱rix te̱cˈam. 4 Nak texcˈulekˈ saˈ junak cab, aran texcana̱k. Toj ta̱cuulak xkˈehil nak texxic, tex‑e̱lk saˈ li naˈajej aˈan. 5 Cui texcuulak saˈ junak naˈajej bar cuiˈ incˈaˈ texcˈulekˈ, tex‑e̱lk riqˈuineb ut te̱chikˈ li poks che̱rok joˈ retalil li raylal teˈxcˈul xban nak incˈaˈ queˈraj rabinquil li ra̱tin li Dios, chan li Jesús. 6 Co̱eb ut lix tzolom li Jesús saˈ eb li junju̱nk chi naˈajej ut yo̱queb chixchˈolobanquil resil li colba‑ib. Ut yo̱queb ajcuiˈ chixqˈuirtesinquileb li yaj.\nQui‑oc xcˈaˈux laj Herodes xban li Jesús\n7 Laj Herodes li nataklan aran Galilea quirabi resil chixjunil li yo̱ chixba̱nunquil li Jesús ut qui‑oc xcˈaˈux xban nak cuan yo̱queb chi yehoc re nak aˈan laj Juan li xcuacli cuiˈchic chi yoˈyo saˈ xya̱nkeb li camenak. 8 Ut cuan ajcuiˈ li yo̱queb chi yehoc re nak aˈan li profeta Elías li xchal cuiˈchic. Ut cuan cuiˈchic li yo̱queb chi yehoc re nak ma̱re aˈan jun xcomoneb li profeta li queˈcuan junxil li xcuacli cuiˈchic chi yoˈyo saˈ xya̱nkeb li camenak. 9 Laj Herodes quixye saˈ xchˈo̱l: ―Aˈan ma̱cuaˈ laj Juan xban nak la̱in quintaklan re xchˈotbal xcux. ¿Ani anchal aˈan li yo̱quin chirabinquil resil? chan. Joˈcan nak ta̱raj rilbal ru.\n10 Nak queˈsukˈi chak lix tzolom chixba̱nunquil li cˈanjel queˈtakla̱c cuiˈ, queˈxserakˈi re li Jesús li cˈaˈru quilajeˈxba̱nu chak. Li Jesús quixcˈameb xjuneseb saˈ jun naˈajej bar ma̱cˈaˈ cuan, li cuan xcue̱nt li tenamit Betsaida. 11 Abanan li qˈuila tenamit queˈxqˈue retal nak li Jesús yo̱queb chi xic saˈ li naˈajej aˈan, ut queˈco̱eb chirix. Li Jesús quixcˈuleb ut qui‑oc chixchˈolobanquil xya̱lal chiruheb chirix lix nimajcual cuanquilal li Dios. Ut quixqˈuirtesiheb ajcuiˈ li yaj. 12 Nak ac yo̱ chi ecuu̱c, lix tzolom cablaju queˈco̱eb bar cuan cuiˈ li Jesús ut queˈxye re: ―Chakˈrabiheb li tenamit re nak teˈxic xsicˈbal lix naˈajeb bar teˈhila̱nk cuiˈ ut teˈxsicˈ ajcuiˈ lix tzacae̱mk saˈ eb li cˈaleba̱l ut saˈ eb li naˈajej li cuanqueb chi nachˈ, chanqueb re. 13 Li Jesús quixye reheb: ―Qˈuehomak xcuaheb la̱ex. Ut eb aˈan queˈxye: ―Ma̱cˈaˈ tzacae̱mk kiqˈuin la̱o. O̱b ajcuiˈ li caxlan cua ut cuib ajcuiˈ li car cuan. ¿Malaj ut yo̱cat chixcˈoxlanquil nak la̱o toxic chixlokˈbal xtzacae̱mkeb li qˈuila tenamit aˈin? chanqueb lix tzolom. 14 Chixjunileb li cuanqueb aran cuanqueb tana o̱b mil chi cui̱nk. Li Jesús quixye reheb lix tzolom nak teˈxchunub ribeb chi chˈu̱tal, chi laje̱tk roxcˈa̱l. (50) 15 Eb lix tzolom li Jesús queˈxba̱nu joˈ quiyeheˈ reheb. Ut li cristian queˈchunla chi chˈu̱tal. 16 Li Jesús quixchap li o̱b chi caxlan cua ut li cuib chi car. Qui‑iloc saˈ choxa. Quixbantioxi chiru li Dios. Quixjachi ut quixqˈue reheb lix tzolom re nak teˈxjeqˈui reheb li qˈuila tenamit. 17 Queˈcuaˈac chixjunileb toj retal queˈcˈojla xchˈo̱l. Ut cablaju chacach chic li relaˈ quicana.\nLaj Pedro quixye nak li Jesús, aˈan li Cristo laj Colonel li yechiˈinbil\n18 Saˈ jun li cutan li Jesús yo̱ chi tijoc xjunes nak queˈcuulac lix tzolom riqˈuin. Li Jesús quixpatzˈ reheb lix tzolom ut quixye: ―¿Anihin la̱in nak nequeˈxye li tenamit? chan. 19 Eb aˈan queˈxye re: ―Cuan nequeˈyehoc re nak la̱at laj Juan laj Cubsihom Haˈ. Ut cuan ajcuiˈ nequeˈyehoc re nak la̱at li profeta Elías. Ut cuan cuiˈchic nequeˈyehoc re nak la̱at jun reheb li profeta li queˈcuan najter li xcuacli cuiˈchic chi yoˈyo, chanqueb. 20 ―Ut la̱ex, ¿anihin la̱in nak nequecˈoxla? chan li Jesús reheb. Quichakˈoc laj Pedro ut quixye re: ―La̱at li Cristo, laj Colonel li yechiˈinbil xban li Dios, chan. 21 Ut li Jesús quixtzˈa̱ma chiruheb lix tzolom ut quixye reheb: ―Ma̱ ani aj e te̱ye nak la̱in li Cristo, chan reheb.\nLi Jesús quixye resil li raylal li tixcˈul\n22 Ut quixye ajcuiˈ reheb: ―La̱in li Cˈajolbej. Tento nak tincˈul nabal li raylal. Tintzˈekta̱na̱k xbaneb li xakabanbileb chi cˈanjelac saˈ li templo, joˈ ajcuiˈ xbaneb li xbe̱nil aj tij, ut xbaneb laj tzˈi̱b. Tincamsi̱k, abanan tincuacli̱k cuiˈchic chi yoˈyo saˈ rox li cutan, chan li Jesús. 23 Li Jesús quixye reheb chixjunileb li cuanqueb aran: ―Li ani ta̱raj inpa̱banquil tento nak tixtzˈekta̱na li cˈaˈru naxrahi ru lix chˈo̱l. Tixcuy xnumsinquil li raylal li tixcˈul, usta ta̱camsi̱k saˈ incˈabaˈ. Ut chinixta̱kehak. 24 Li ani ta̱tzˈekta̱na̱nk cue re xcolbal rix lix yuˈam arin saˈ ruchichˈochˈ, tixtzˈek li junelic yuˈam. Aˈut li ani naxsach lix yuˈam arin saˈ ruchichˈochˈ saˈ incˈabaˈ la̱in, aˈan ta̱re̱chani li junelic yuˈam. 25 ¿Cˈaˈru tixra junak li cui̱nk cui ta̱re̱chani chixjunil xbiomal li ruchichˈochˈ ut tixtzˈekta̱na li junelic yuˈam? 26 Li ani ta̱xuta̱na̱k inban malaj ut xban li cua̱tin, la̱in li Alalbej tinxuta̱na̱k ajcuiˈ xbaneb nak tincha̱lk chak riqˈuin inlokˈal ut riqˈuin xlokˈal lin Yucuaˈ cuochbeneb li santil ángel, chan li Jesús. 27 Ut quixye ajcuiˈ: ―Relic chi ya̱l tinye e̱re nak cuanqueb arin saˈ e̱ya̱nk li incˈaˈ teˈca̱mk toj teˈril lix nimajcual cuanquilal li Dios, chan li Jesús.\nLaj Pedro, laj Jacobo ut laj Juan queˈril nak quijala li riloba̱l li Jesús\n28 Cuakxakib cutan na chic xyebal eb a a̱tin aˈin nak li Jesús co̱ chi tijoc saˈ xbe̱n jun li tzu̱l rochbeneb laj Pedro, laj Jacobo ut laj Juan. 29 Nak yo̱ chi tijoc li Jesús, quijalanoˈ li riloba̱l chiruheb. Ut li rakˈ sak sak ut nalemtzˈun. 30 Ut queˈril nak cuibeb li cui̱nk yo̱queb chi a̱tinac riqˈuin li Jesús. Aˈaneb laj Moisés ut laj Elías. 31 Nequeˈlemtzˈun ut cˈajoˈ lix lokˈaleb nak yo̱queb chi a̱tinac chirix lix camic li Jesús li tenebanbil saˈ xbe̱n aran Jerusalén. 32 Usta yo̱queb xcuara laj Pedro ut li cuanqueb rochben, abanan incˈaˈ queˈcuar. Yo̱queb ban chirilbal lix lokˈal li Jesús joˈ ajcuiˈ li cuib chi cui̱nk li cuanqueb rochben. 33 Nak ac oqueb re xcanabanquil li Jesús li cuib chi cui̱nk, laj Pedro quixye re li Jesús: ―Ka̱cuaˈ, cˈajoˈ xchakˈal ru nak cuanco arin. Xkayi̱b ta oxibak muheba̱l arin. Jun a̱cue, jun re laj Moisés ut jun re laj Elías, chan. Quixye chi joˈcan xban nak incˈaˈ quixtau ru li xya̱lal li quiril. 34 Nak toj yo̱ chi a̱tinac laj Pedro, quichal jun li chok saˈ xbe̱neb. Cˈajoˈ nak queˈxucuac nak queˈmukun saˈ li chok. 35 Queˈrabi nak li Dios quia̱tinac saˈ li chok ut quixye: ―Aˈin li cualal li sicˈbil ru inban. Cherabi li cˈaˈru tixye, chan. 36 Nak quicana li a̱tinac, xjunes chic li Jesús quicana. Ut eb aˈan ma̱cˈaˈ chic queˈxye. Ut chiruheb li cutan aˈan ma̱ ani aj e queˈxye li cˈaˈru queˈril.\nLi Jesús quirisi li ma̱us aj musikˈej riqˈuin jun li al\n37 Joˈ cuulajak chic nak quicube saˈ li tzu̱l, nabaleb li qˈuila tenamit queˈcuulac chi cˈuluc re li Jesús. 38 Jun li cui̱nk quia̱tinac chak saˈ xya̱nkeb li tenamit ut quixye chi cau xya̱b xcux: ―At tzolonel, nintzˈa̱ma cha̱cuu nak ta̱cuil li cualal xban nak caˈaj cuiˈ aˈan chicuu. 39 Cuan ma̱us aj musikˈej riqˈuin. Nak naniman xyajel naxjap re ut nachˈikchˈiki̱c chi cau xban li ma̱us aj musikˈej ut na‑el xcuokx saˈ re. Ut incˈaˈ naraj xcanabanquil li cualal. 40 Xintzˈa̱ma chiruheb la̱ tzolom nak teˈrisi li ma̱us aj musikˈej, abanan incˈaˈ xeˈru chirisinquil, chan li cui̱nk. 41 Quichakˈoc li Jesús ut quixye reheb: ―La̱ex tenamit li cuanquex anakcuan, chi ti̱c incˈaˈ nequexpa̱ban ut incˈaˈ us e̱naˈleb. ¿Joˈ najtil chic tincua̱nk e̱riqˈuin re nak texpa̱ba̱nk? ¿Joˈ najtil chic texincuy nak nequecˈoxla? Cˈam chak li al arin cuiqˈuin, chan li Jesús. 42 Nak yo̱ chi xic li al riqˈuin li Jesús, li ma̱us aj musikˈej quixcut li al saˈ chˈochˈ ut quixchˈikle chi cau. Abanan li Jesús quixkˈus li ma̱us aj musikˈej. Quixqˈuirtesi li al ut quixkˈaxtesi re lix yucuaˈ. 43 Ut chixjunileb li cuanqueb aran sachso̱queb xchˈo̱l chirilbal nak kˈaxal nim xcuanquil li Dios. Nak toj sachso̱queb xchˈo̱l li tenamit chi cˈoxlac chirix li quicˈulman, li Jesús quixye reheb lix tzolom: 44 ―Cherabihak chi us li tinye e̱re. Tento nak la̱in li Cˈajolbej tinkˈaxtesi̱k saˈ rukˈeb li cui̱nk li xicˈ nequeˈiloc cue, chan li Jesús. 45 Abanan eb lix tzolom incˈaˈ queˈxtau ru li cˈaˈru quixye, xban nak toj ma̱jiˈ nacuulac xkˈehil nak teˈxtau ru. Ut queˈxuta̱nac chixpatzˈbal re cˈaˈru xya̱lal li quixye li Jesús reheb.\nLix tzolom li Jesús queˈxpatzˈ ani li nimak xcuanquil saˈ xya̱nkeb\n46 Eb lix tzolom li Jesús queˈoc chixcuechˈinquil ribeb. Ut yo̱queb chixpatzˈbal ani reheb li nimak xcuanquil. 47 Nak li Jesús quixqˈue retal li cˈaˈru yo̱queb chixcˈoxlanquil, quixcˈam jun li chˈina al ut quixxakab chiru. 48 Ut quixye reheb: ―Li ani ta̱cˈuluk re junak chˈina al joˈ aˈin saˈ incˈabaˈ la̱in, tinixcˈul ajcuiˈ la̱in; ut li ani ta̱cˈuluk cue la̱in, tixcˈul ajcuiˈ li ani xtaklan chak cue. Joˈcan nak li ani cubenak xcuanquil saˈ e̱ya̱nk anakcuan, aˈanak chic li nimak xcuanquil. 49 Laj Juan quixye re li Jesús: ―At Ka̱cuaˈ, xkil jun li cui̱nk yo̱ chi isi̱nc ma̱us aj musikˈej saˈ a̱cˈabaˈ. Ut la̱o xkaye re nak incˈaˈ tixba̱nu aˈan xban nak moco kacomon ta, chan. 50 Ut li Jesús quichakˈoc ut quixye re: ―Me̱kˈus li cui̱nk aˈan xban nak li ani incˈaˈ xicˈ na‑iloc ke, aˈan na‑oquen chikix, chan.\nLi Jesús quixkˈuseb laj Jacobo ut laj Juan\n51 Nak ac cuulac re xkˈehil nak li Jesús ta̱cˈamekˈ cuiˈchic xban li Dios saˈ choxa, quixcacuubresi xchˈo̱l chi xic Jerusalén. 52 Li Jesús quixtakla xtakl saˈ jun tenamit cuan saˈ xcue̱nt Samaria, re nak teˈxcauresi xnaˈaj re ta̱hila̱nk cuiˈ. 53 Abanan li cuanqueb saˈ li tenamit aˈan incˈaˈ queˈraj xcˈulbal li Jesús xban nak queˈxqˈue retal nak yo̱ chi xic Jerusalén. 54 Nak laj Jacobo ut laj Juan queˈxqˈue retal nak incˈaˈ quicˈuleˈ li Jesús saˈ li tenamit aˈan, queˈxye re: ―¿Ma ta̱cuaj nak takatzˈa̱ma nak ta̱cubek chak xam saˈ choxa re nak ta̱cˈatekˈ li tenamit aˈan joˈ quixba̱nu laj Elías? chanqueb. 55 Quixsukˈisi rib li Jesús ut quixkˈuseb. Quixye reheb: ―¿Cˈaˈru musikˈejil cuan e̱riqˈuin la̱ex nak incˈaˈ nequetau ru? 56 La̱in li Cˈajolbej incˈaˈ xinchal chixsachbal ruheb li cristian. Xinchal ban chixcolbaleb, chan li Jesús. Ut chirix aˈan, queˈco̱eb saˈ jalan chic naˈajej.\nEb li cui̱nk queˈxye nak teˈraj xta̱kenquil li Jesús abanan yal xcab rix xchˈo̱l nak queˈxye\n57 Nak yo̱queb chi xic li Jesús, jun li cui̱nk quicuulac riqˈuin ut quixye re: ―At tzolonel, tincuaj a̱ta̱kenquil yalak bar tatxic, chan re. 58 Li Jesús quichakˈoc ut quixye re: ―Cˈoxla chi us ma ta̱cuy inta̱kenquil. Li yac cuanqueb xjul saˈ pec, ut li xul li nequeˈrupupic chiru choxa cuanqueb xsoc. Abanan la̱in li Cˈajolbej ma̱cˈaˈ innaˈaj bar ta̱ru̱k tinhila̱nk cuiˈ.― 59 Li Jesús quixye re jun chic: ―China̱ta̱ke, chan. Quichakˈoc li cui̱nk ut quixye: ―Ka̱cuaˈ, china̱cuy. Inmukak cuan lin yucuaˈ tojoˈnak tinxic cha̱cuix, chan. 60 Li Jesús quixye re: ―Canabeb li toj camenakeb saˈ li ma̱c xmukakeb cuan lix camenak. Ut la̱at, ayu. Ye chak resil lix nimajcual cuanquilal li Dios, chan. 61 Ut jun chic li cui̱nk quixye: ―At Ka̱cuaˈ, tatinta̱ke. Abanan inchakˈrabihakeb cuan chak li cuanqueb saˈ cuochoch, chan re. 62 Ut li Jesús quixye re: ―Li ani naxtiquib cˈanjelac chiru li Dios ut cui toj yo̱ chixcˈoxlanquil li cˈaˈru re, li jun aˈan incˈaˈ us chokˈ aj cˈanjel saˈ lix nimajcual cuanquilal li Dios, chan li Jesús.


Laj Josias naxra li Xchaqʼrabʼ li Yos | Li Santil Hu rehebʼ kokʼal\nLaj Josias naxra li Xchaqʼrabʼ li Yos\nLaj Josias kiʼok chi awabʼejink saʼ li tenamit Juda naq wank waqxaqibʼ chihabʼ re. Chiruhebʼ li kutan aʼan, ebʼ li poyanam yookebʼ chaq chi qʼehink chi tuulak ut xloqʼoninkil ebʼ li pechʼbʼil yos. Naq laj Josias wank 16 chihabʼ re, kiraj xtzolbʼal chanru xloqʼoninkil chiʼus li Jehobʼa. Chirix chik aʼan, naq wank 20 chihabʼ re, kiʼok xpukʼinkil ebʼ li bʼalaqʼil yos ut ebʼ li altar li wank saʼ chixjunil li tenamit. Ut naq wank 26 chihabʼ re, kixkawresi ribʼ re xyiibʼankil li rochoch li Jehobʼa.\nLaj Hilquias, li xyuwaʼil aj tij, kixtaw saʼ rochoch li Yos li bʼotbʼilhu chirix li Xchaqʼrabʼ li Yos. Li hu aʼin maare laj Moises kitzʼiibʼank re. Laj Safan, li natzʼiibʼak chaq chiru li awabʼej, kixkʼam re laj Josias li bʼotbʼilhu ut kiʼok xyaabʼasinkil saʼ kawil kuxej. Naq laj Josias kirabʼi aʼin, kixkʼe reetal naq chiru naabʼal chihabʼ li tenamit inkʼaʼ yook chaq xbʼaanunkil li xyeehom li Jehobʼa. Tojaʼ naq, li awabʼej Josias kixye re laj Hilquias: «Li Jehobʼa numtajenaq xjosqʼil qikʼin. Aatinan rikʼin re naq tixye qe kʼaru tento tqabʼaanu». Li Jehobʼa kixkʼe li esil aʼin re li propeet ixq Hulda: «Li tenamit Juda xinxtzʼeqtaana. Tinkʼehebʼ chi xtojbʼal xmaak, abʼan inkʼaʼ tinbʼaanu saʼ li xʼawabʼejilal laj Josias xbʼaan naq aʼan inkʼaʼ naxnimobʼresi ribʼ».\nNaq li awabʼej Josias kirabʼi li esil, xkoho saʼ rochoch li Yos ut kixchʼutubʼ li tenamit re Juda. Chirix chik aʼan, chiru li tenamit kixyaabʼasi li Xchaqʼrabʼ li Jehobʼa. Laj Josias ut li tenamit keʼxye saʼ kawil kuxej naq teʼabʼinq chiru li Yos chi anchalebʼ xchʼool.\nChiru naabʼal chihabʼ li tenamit Juda inkʼaʼ chik nekeʼxnima chaq li Paswa. Abʼan laj Josias kiril saʼ li Chaqʼrabʼ naq li Paswa tento xnimankil rajlal chihabʼ, joʼkan naq kixye re li tenamit: «Tqabʼaanu jun li ninqʼe chirix li Paswa choʼq re li Jehobʼa». Chirix chik aʼan, laj Josias kixye rehebʼ naq tbʼaanumanq naabʼal li mayej ut twanq ajwiʼ jun li chʼuut li tbʼichanq saʼ rochoch li Yos. Tojaʼ naq, keʼxnima li Paswa ut chirix chik aʼan li Ninqʼe chirix li kaxlanwa li maakʼaʼ xbʼanol, li kiwank chiru wuqubʼ kutan. Maajunwa keʼxninqʼehi li Paswa chi joʼkan chalen naq yoʼyo chaq laj Samuel. Relik chi yaal naq laj Josias naxra chaq li Xchaqʼrabʼ li Yos. Ut laaʼat? Ma nawulak ajwiʼ chaawu xtzolbʼal chirix li Jehobʼa?\n«Laawaatin chanchan kaxlan xaml choʼq re li woq ut lochlokil xaml choʼq re linbʼe» (Salmo 119:105).\nEbʼ li patzʼom: Naq ak naxnaw li naxye li Xchaqʼrabʼ li Yos, kʼaru kixbʼaanu li awabʼej Josias? Kʼaru naxkʼoxla li Jehobʼa chirix laj Josias?\n2 Reyes 21:26; 22:1-23:30; 2 Cronicas 34:1-35:25.\nLi Santil Hu naxye naq laj Josias jun li saaj al kixkʼe xchʼool chi kʼanjelak chiru li Yos. Li kitenqʼank re aʼan xsikʼbʼalebʼ ru li ramiiw. Ma taawaj xnawbʼalebʼ ru?


HECHOS 7 KEK - Laj Esteban quixchˈolob xya̱lal - Bible Gateway\nHECHOS 7 Kekchi (KEK)\nLaj Esteban quixchˈolob xya̱lal chiruheb li nequeˈtaklan saˈ xbe̱neb laj judío\n7 Ut li xyucuaˈil eb laj tij quixpatzˈ re laj Esteban ma ya̱l li yo̱queb chixyebal. 2 Quichakˈoc laj Esteban ut quixye: ―Ex cuas cui̱tzˈin ut la̱ex li nequexcˈamoc be, abihomak li oc cue chixyebal. Li Dios li kˈaxal lokˈ quixcˈutbesi rib chiru laj Abraham li kaxeˈto̱nil yucuaˈ nak cuan aran Mesopotamia nak toj ma̱jiˈ naxic chi cua̱nc saˈ li naˈajej Harán. 3 Quixye re: ―Tat‑e̱lk saˈ li naˈajej aˈin. Ta̱canabeb la̱ cuechˈalal ut tatxic saˈ jun li naˈajej li tincˈut cha̱cuu la̱in, chan. 4 Qui‑el ut laj Abraham saˈ li naˈajej Caldeo ut co̱ chi cua̱nc saˈ li naˈajej Harán. Nak ac cuan saˈ li naˈajej aˈan quicam lix yucuaˈ. Ut chirix aˈan li Dios quixtakla chi cua̱nc saˈ li naˈajej li cuanquex cuiˈ la̱ex anakcuan. 5 Abanan li Dios incˈaˈ quixqˈue xchˈochˈ laj Abraham aran. Chi ti̱c ma̱cˈaˈ quixqˈue re. Abanan quixye re nak tixqˈue chokˈ reheb li ralal xcˈajol li teˈcua̱nk mokon usta toj ma̱ jun lix cocˈal cuan. 6 Aˈan aˈin li quixye li Dios re laj Abraham: ―Eb la̱ cualal a̱cˈajol teˈcua̱nk saˈ jalan tenamit ma̱cuaˈ xtenamiteb. Ut saˈ li tenamit aˈan teˈcua̱nk chokˈ rahobtesinbil mo̱s ut xicˈ teˈilekˈ chiru ca̱hib ciento chihab. 7 Ut la̱in tinrakok a̱tin saˈ xbe̱n li tenamit aˈan li teˈrahobtesi̱nk reheb la̱ cualal a̱cˈajol. Ut nak teˈe̱lk saˈ li tenamit aˈan teˈcˈanjelak chicuu saˈ li naˈajej aˈin, chan li Dios. 8 Nak li Dios quixba̱nu li contrato riqˈuin laj Abraham quixye re nak tento teˈxba̱nu li circuncisión. Joˈcan nak laj Abraham quixba̱nu li circuncisión riqˈuin laj Isaac li ralal nak ac cuan cuakxakib cutan re. Ut laj Isaac quixba̱nu riqˈuin laj Jacob li ralal ut joˈcan ajcuiˈ quixba̱nu laj Jacob riqˈuineb li ralal cablaju. 9 Eb li ralal laj Jacob cˈajoˈ nak queˈxcakali laj José li ri̱tzˈineb. Joˈcan nak queˈxcˈayi laj José ut quicˈameˈ aran Egipto. Abanan nak ac cuan aran Egipto, li Dios yo̱ chi tenkˈa̱nc re. 10 Ut aˈan quitenkˈan re chixcuybal li raylal li quixcˈul. Quirosobtesi ut quixqˈue xnaˈleb. Ut laj Faraón li acuabej aran Egipto quixqˈue retal nak laj José cuan xnaˈleb ut quixxakab chi takla̱nc saˈ xbe̱n li tenamit ut saˈ xbe̱neb ajcuiˈ li cuanqueb saˈ li rochoch. 11 Ut quicuan jun nimla cueˈej ut jun nimla raylal saˈ eb li tenamit Egipto ut Canaán. Ut eb li kaxeˈto̱nil yucuaˈ incˈaˈ chic queˈxtau xtzacae̱mkeb. 12 Nak quirabi laj Jacob nak aran Egipto cuan nabal li trigo, quixtaklaheb li ralal aran chixcˈambaleb xtrigo. 13 Nak queˈco̱eb cuiˈchic xcaˈ sut li ralal aran Egipto, laj José quixye reheb nak aˈan laj José li ri̱tzˈineb. Ut saˈ ajcuiˈ li cutan aˈan laj Faraón quixnau nak laj José, aˈan xcomoneb li ralal xcˈajoleb laj judío. 14 Ut chirix aˈan laj José quixtakla xcˈambal lix yucuaˈ joˈqueb ajcuiˈ li rechˈalal. Chixjunileb li rechˈalal cuanqueb oˈlaju xca̱cˈa̱l (75). 15 Joˈcaˈin nak co̱eb aran Egipto laj Jacob li kaxeˈto̱nil yucuaˈ ut aran quicam joˈqueb ajcuiˈ li ralal. 16 Lix bakeleb queˈcˈameˈ Siquem ut queˈmukeˈ saˈ li naˈajej li quixlokˈ laj Abraham riqˈuineb li ralal xcˈajol laj Hamor. 17 Cˈajoˈ nak yo̱queb chi qˈuia̱nc li ralal xcˈajol laj Israel aran Egipto nak ac yo̱ chi cuulac xkˈehil nak teˈisi̱k saˈ li tenamit aˈan joˈ quiyechiˈi̱c re laj Abraham xban li Dios. 18 Ut qui‑oc jalan chic acuabej ut aˈan incˈaˈ quixnau ru laj José chi moco quixnau chanru lix naˈleb nak quicuan. 19 Li acuabej aˈan quixsicˈ xya̱lal chanru nak tixba̱nu raylal reheb li kaxeˈto̱nil yucuaˈ. Quixrahobtesiheb nak quixtakla xcamsinquileb li cocˈ te̱lom li teˈyoˈla̱k re nak incˈaˈ chic teˈta̱mk li ralal xcˈajoleb. 20 Saˈ eb li cutan aˈan quiyoˈla laj Moisés. Li cˈulaˈal aˈan raro xban li Ka̱cuaˈ. Ut oxib po quiqˈuiresi̱c xbaneb lix naˈ xyucuaˈ. 21 Abanan quicuulac xkˈehil nak quicanaba̱c chak saˈ li nimaˈ ut lix rabin laj Faraón quixococ re, re ta̱ru̱k ta̱colekˈ. Quixcˈam chokˈ re ut quixqˈuiresi joˈ tzˈakal re. 22 Laj Moisés quixtzol rib joˈ nequeˈxtzol ribeb laj Egipto. Ut cuan xnaˈleb chi a̱tinac ut chixba̱nunquil li cha̱bil naˈleb. 23 Nak ac xba̱nu li caˈcˈa̱l chihab (40), qui‑ala saˈ xchˈo̱l xic chirilbaleb laj Israel li rech tenamitil. 24 Nak quiril jun reheb yo̱ chi saqˈuecˈ xban jun aj Egipto, quixcol saˈ rukˈ. Quixchap laj Egipto ut quixcamsi. Chi joˈcaˈin quixqˈue re̱kaj li quixba̱nu re li rech tenamitil. 25 Laj Moisés quixcˈoxla nak eb li rech tenamitil teˈxqˈue retal nak aˈan li ta̱cˈanjelak chiru li Dios re xcolbaleb. Abanan eb aˈan incˈaˈ queˈxqˈue retal. 26 Cuulajak chic laj Moisés quixtau cuib laj Israel yo̱queb chi pletic. Quixkˈuseb re teˈxcanab xchˈeˈbal rib. Quixye reheb: ―La̱ex e̱comon e̱rib. ¿Cˈaˈut nak yo̱quex chixpletinquil e̱rib? chan reheb. 27 Ut li jun li yo̱ chi sacˈoc re li jun chic quixtiquisi laj Moisés ut quixye re: ―¿Ani xqˈuehoc a̱cue chi takla̱nc ut chi rakoc a̱tin saˈ kabe̱n? 28 ¿Ma ta̱cuaj tina̱camsi la̱in joˈ nak xacamsi laj Egipto ecue̱r? chan re laj Moisés. 29 Nak quirabi li cˈaˈru quixye, laj Moisés quixucuac ut quie̱lelic. Co̱ chi cua̱nc saˈ li naˈajej Madian li moco tzˈakal xtenamit ta. Nak cuan aran, queˈyoˈla cuib li ralal. 30 Ac xnumeˈ chic caˈcˈa̱l chihab roquic saˈ li chaki chˈochˈ aˈan, nak quiril jun to̱n li qˈuix yo̱ xxamlel nachˈ riqˈuin li tzu̱l Sinaí. Ut saˈ li xam aˈan quixcˈutbesi rib jun li ángel chiru. 31 Ut laj Moisés cˈajoˈ nak quisach xchˈo̱l chirilbal ut quinachˈoc riqˈuin re ta̱ril chi us. Quirabi xya̱b xcux li Ka̱cuaˈ nak quixye: 32 ―La̱in li Ka̱cuaˈ Dios li queˈxlokˈoni chak la̱ xeˈto̱nil yucuaˈ. La̱in li Dios li queˈxlokˈoni chak laj Abraham, laj Isaac, ut laj Jacob, chan. Ut laj Moisés nasicsot xban xxiu ut incˈaˈ chic quixcuy rilbal. 33 Ut quixye li Ka̱cuaˈ re: ―Isi la̱ xa̱b cha̱cuok xban nak li naˈajej cuancat cuiˈ, aˈan santil naˈajej. 34 Relic chi ya̱l la̱in yo̱quin chirilbal li raylal li yo̱queb chixcˈulbal lin tenamit li cuanqueb Egipto. Ut yo̱quin ajcuiˈ chirabinquil nak yo̱queb xkˈokonquil ribeb xban li raylal. Joˈcan nak xinchal chixcolbaleb saˈ rukˈeb laj Egipto. Abi li tinye a̱cue. Tatintakla Egipto, chan li Ka̱cuaˈ re laj Moisés. 35 Laj Moisés, aˈan li queˈxtzˈekta̱na laj Israel nak queˈxye: ―¿Ani xqˈuehoc a̱cue chi takla̱nc ut chi rakoc a̱tin? chanqueb. Aˈan li quitakla̱c chixtenkˈanquileb laj Israel ut chixcolbaleb. Quitakla̱c xban li Ka̱cuaˈ nak li ángel quixcˈutbesi rib chiru saˈ li jun to̱n chi qˈuix yo̱ xxamlel. 36 Laj Moisés, aˈan li qui‑isin reheb Egipto. Nabal li milagro ut li sachba chˈo̱lej quixba̱nu aran Egipto ut saˈ li Caki Palau. Chiru caˈcˈa̱l chihab quicˈamoc be chiruheb saˈ li chaki chˈochˈ. 37 Aˈan laj Moisés li quiyehoc chak re aˈin reheb laj Israel: ―Li Ka̱cuaˈ le̱ Dios tixqˈue junak profeta saˈ e̱ya̱nk sicˈbil ru xban joˈ la̱in. E̱comon ajcuiˈ la̱ex. Cheba̱nu chixjunil li cˈaˈru tixye e̱re, chan. 38 Aˈan li quicuan rochbeneb laj Israel nak queˈxchˈutub ribeb saˈ li chaki chˈochˈ. Quicuan rochbeneb li kaxeˈto̱nil yucuaˈ ut rochben ajcuiˈ li ángel li quia̱tinac riqˈuin saˈ li tzu̱l Sinaí nak quixye re li ra̱tin li Dios li naqˈuehoc yuˈam re nak aˈan chic ta̱yehok ke la̱o. 39 Abanan eb li kaxeˈto̱nil yucuaˈ incˈaˈ queˈraj xpa̱banquil li cˈaˈru quixye. Queˈxtzˈekta̱na ban ut queˈraj raj sukˈi̱c cuiˈchic Egipto. 40 Queˈxye re laj Aarón: ―Yi̱b kadios re teˈcˈamok be chiku. Incˈaˈ nakanau cˈaˈru xcˈul chak laj Moisés li qui‑isin chak ke Egipto. ¿Cˈaˈru aj e nak yo̱ko chiroybeninquil? chanqueb li kaxeˈto̱nil yucuaˈ. 41 Joˈcan nak queˈxyi̱b riqˈuin oro xjalam u̱ch jun li cuacax ut queˈmayejac chiru. Cˈajoˈ nak queˈsahoˈ saˈ xchˈo̱leb chirilbal lix dioseb li queˈxyi̱b riqˈuin rukˈeb. Ut queˈxba̱nu jun li ninkˈe re xlokˈoninquil. 42 Joˈcan nak li Ka̱cuaˈ Dios quixcanabeb xjuneseb. Quixcanabeb chixlokˈoninquil li chahim li cuan chiru choxa. Ut quitzˈakloc ru li tzˈi̱banbil chak najter xbaneb li profeta nak queˈxye:\nLa̱ex aj Israel, ¿ma quexmayejac ta biˈ chak chicuu la̱in nak yo̱quex chak chi numecˈ saˈ li chaki chˈochˈ chiru caˈcˈa̱l chihab?\n43 ¿Ma ma̱cuaˈ ta biˈ le̱ yi̱banbil dios Moloc ut Renfán quelokˈoni? La̱ex queyi̱b li jalam u̱ch aˈin re te̱lokˈoni. Joˈcan nak texincanab re nak jalan tenamit ta̱numta̱k saˈ e̱be̱n ut texcˈamekˈ chi najt saˈ jun li naˈajej li cuan jun pacˈal li tenamit Babilonia, chan li Ka̱cuaˈ.\n44 Eb li kaxeˈto̱nil yucuaˈ queˈxyi̱b ajcuiˈ chak li tabernáculo nak yo̱queb chak chi numecˈ saˈ li chaki chˈochˈ ut aran xocxo li chakˈrab. Queˈxyi̱b joˈ li retalil li quicˈuteˈ chiru laj Moisés xban li Dios. 45 Eb li kaxeˈto̱nil yucuaˈ queˈxcˈul li muheba̱l aˈin. Ut nak laj Josué quicˈamoc be chiruheb chi pletic, queˈxcˈam li muheba̱l chirixeb. Ut queˈre̱chani lix chˈochˈeb li ma̱cuaˈeb aj judío nak li Dios quirisi chiruheb li kaxeˈto̱nil yucuaˈ li xicˈ queˈiloc reheb. Li muheba̱l aˈan quicˈanjelac saˈ eb li cutan aˈan toj chalen nak quicuan laj David chokˈ rey. 46 Laj David quixba̱nu li cˈaˈru quiraj li Dios, ut li Dios quisahoˈ xchˈo̱l riqˈuin. Quixtzˈa̱ma chiru li Dios nak tixyi̱b li templo bar teˈxlokˈoni cuiˈ li Dios li quixlokˈoni laj Jacob. 47 Abanan ma̱cuaˈ laj David quiyi̱ban re li templo. Laj Salomón, aˈan li quiyi̱ban re. 48 Quixyi̱b li templo usta li nimajcual Dios incˈaˈ nacuan saˈ junak cab yi̱banbil xban cui̱nk joˈ quixye chak li profeta Isaías nak quixye chi joˈcaˈin:\n49 Li choxa, aˈan li naˈajej li nincˈojla cuiˈ ut li ruchichˈochˈ, aˈan xnaˈaj li cuok. ¿Cˈaˈru chi ochochil ta̱ru̱k te̱yi̱b chokˈ cue? Ut, ¿bar cuan lin naˈaj li tinhila̱nk cuiˈ?\n50 ¿Ma ma̱cuaˈ ta biˈ la̱in xinyi̱ban re chixjunil li cˈaˈru cuan? chan li Ka̱cuaˈ.\n51 La̱ex incˈaˈ nequetau xya̱lal. Kˈaxal cau e̱chˈo̱l. Chanchanex li incˈaˈ nequeˈpa̱ban re li Dios. Junelic nequekˈetkˈeti e̱rib chiru li Santil Musikˈej joˈ queˈxba̱nu le̱ xeˈto̱nil yucuaˈ. 52 ¿Ma cuan ta biˈ junak profeta incˈaˈ quirahobtesi̱c xbaneb le̱ xeˈto̱nil yucuaˈ? ¿Ma incˈaˈ ta biˈ queˈxcamsiheb li queˈchˈoloban chak resil lix cˈulunic li jun li Ti̱c Xchˈo̱l, li quekˈaxtesi la̱ex chi camsi̱c? 53 La̱ex quecˈul li chakˈrab li quixqˈue e̱re li ángel, abanan incˈaˈ nequeba̱nu li cˈaˈru naxye, chan laj Esteban.\nNak queˈxcamsi laj Esteban\n54 Nak queˈrabi li cˈaˈru yo̱ chixyebal laj Esteban, cˈajoˈ nak queˈjoskˈoˈ. Queˈxcˈuxuxi li ruch re xbaneb xjoskˈil. 55 Ut laj Esteban nujenak chi Santil Musikˈej. Qui‑iloc saˈ choxa ut quiril lix nimajcual lokˈal li Dios ut quiril li Jesús saˈ xnim ukˈ li Dios. 56 Quixye: ―Ilomak. Teto li choxa nak nacuil ut li Cˈajolbej cuan chi xnim ukˈ li Dios, chan. 57 Ut eb li tenamit xicˈ queˈrabi li quixye ut queˈxtzˈap lix xiqueb ut queˈxjap reheb chi cau xban xjoskˈileb ut jun xiquiqueb saˈ xbe̱n nak queˈxchap. 58 Queˈrisi laj Esteban saˈ li tenamit. Ut eb li oqueb re chi cutuc re chi pec, queˈxcanab li rakˈeb chi rok jun li sa̱j cui̱nk aj Saulo xcˈabaˈ. 59 Nak yo̱queb chixcutbal chi pec, laj Esteban yo̱ chi tijoc ut quixye: ―At Ka̱cuaˈ Jesús, cˈul lin musikˈ.― 60 Quixcuikˈib rib, quixjap re chi cau ut quixye: ―At Ka̱cuaˈ, ma̱qˈue li ma̱c aˈin saˈ xbe̱neb.― Ut nak quixye aˈan, quicam.


Naq nayoʼlaak junaq kʼuulaʼal | Laajunkabʼal naru naxtaw li sahil chʼoolejil\nCHAAWIL SAʼ Bashkir Changana (Zimbabwe) Pidgin (Cameroon) Q’eqchi’ Sesotho (South Africa) abui acholi afrikáans ahanta ajië albanés alemán alemán de Pensilvania alur amárico angolan sign language arabic (tunisia) armenio asamés ateso aucano aymara azerí azerí (alfabeto cirílico) bajo alemán balinese bambara bassa de camerún bassa de liberia batak (karo) batak (simalungun) batak (toba) baulé becol belize kriol bengalí biak birmano bislama boulou búlgaro cabilé cakchiquel camboyano catalán cebuano chavacano checo chichewa chin tiddim chino (tradicional) chino simplificado chitonga chitonga (zimbabwe) chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo haitiano criollo mauriciano criollo portugués croata damara dangme danés dayak ngaju digor diula duala dusun edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano gitonga griego groenlandés guaraní guaraní boliviano guerze gujarati gun guna hausa hebreo herero hiligaynon hindi hiri motu hmong holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kabiye kachin kannada kaonde kayin sgaw kazajo khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kpelle krio kurdo kurdo (alfabeto árabe) kurdo kurmanyí del Cáucaso kwangalí kwanyama kyangonde lamba lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lenguaje de señas alemán lenguaje de señas americano lenguaje de señas australiano lenguaje de señas brasileño lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas eslovaco lenguaje de señas finlandés lenguaje de señas francés lenguaje de señas ghanés lenguaje de señas guatemalteco lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malauí lenguaje de señas malgache lenguaje de señas neozelandés lenguaje de señas panameño lenguaje de señas paraguayo lenguaje de señas polaco lenguaje de señas portugués lenguaje de señas ruso lenguaje de señas sueco lenguaje de señas zimbabuense lenie letón lhukonzo lifu lingala lituano lomue luganda lugbara lunda luo macedonio macua malayo malayálam malgache maltés mam mambue-lungu maninkakan oriental manyacú mapudungún maratí mare maya mazahua mazateco de Huautla mbukushu mendé meru mingreliano mixe mixteco de guerrero mixteco de huajuapan mizo mongol more motu nambya navajo nepalés ngäbere (o guaymí) nias niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao persa pidgin de las islas salomón polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) serere sesoto shona shuar sidama silozi somalí sranangtongo suajili suajili del congo suati sueco sundanés susu tagalo tahitiano tai tamil tandroy tankarana tarahumara tayik telugu tetum tigriña tivo tlapaneco tojolabal tok pisin tongano toraja totonaco tseltal tshiluba tsonga tsotsil tsuana turco turcomano turcomano tuvaluano tuviniano twi tártaro tének ucraniano udmurto uhobo uigur (alfabeto cirílico) uolof urdu uruund uzbek (roman) uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zandé zapoteco del istmo zapoteco re lachiguiri zulú árabe ñanya ñemba\nNaq nayoʼlaak junaq kʼuulaʼal\n«Li qakokʼal aʼanebʼ li rosobʼtesihom li Qaawaʼ.» (Salmo 127:3)\nNaq nayoʼlaak li xbʼeen xkʼuulaʼal li naʼbʼej yuwaʼbʼej, nekeʼsahoʼk saʼ xchʼool ut nekeʼok xkʼaʼuxl. Maare tsachq eechʼool chi rilbʼal naq naʼajmank naabʼal li hoonal re rilbʼal junaq kʼuulaʼal. Ut saʼ xkʼabʼaʼ naq inkʼaʼ chik nekexhilank chiʼus ut xjalaak leeyuʼam nekexchʼaʼajkoʼk saʼ wiibʼal. Aran naq teekʼubʼ eeribʼ chiʼus chanru teeril li kʼuulaʼal ut teekawresi leejunkabʼal. Chanru natenqʼank li chaabʼil naʼlebʼ li wank saʼ li Santil Hu re naq texruuq xnumsinkil ebʼ li chʼaʼajkilal aʼin?\n1. KʼULUBʼA LI XCHALK SAʼ AABʼEEN\nLI NAXYE LI SANTIL HU: «Li rahok wank xkuyum saʼ chixjunil; aʼan chaabʼil [...], inkʼaʼ naxsikʼ xchaabʼilal xjunes, inkʼaʼ napoʼk» (1 Corintios 13:4, 5). Saʼ xkʼabʼaʼ naq xbʼeen laakʼuulaʼal, laaʼat joʼ naʼbʼej, taawaj xkʼeebʼal naabʼal aahoonal re rilbʼal. Ut aʼin naru naxbʼaanu naq laabʼeelom tixkʼoxla naq inkʼaʼ chik nakaakʼoxla. Joʼkan naq, misach saʼ laachʼool naq laabʼeelom naraj ajwiʼ naq taakʼe aahoonal re. Abʼan rikʼin rahok ut tuulanil, taakʼutbʼesi naq nakaawaj ut naq oxloqʼ chaawu naq nakatxtenqʼa chi rilbʼal li kʼuulaʼal.\n«Joʼkan ajwiʼ laaʼex bʼeelomej, chexwanq saʼ xyaalal rikʼin leerixaqil.» (1 Pedro 3:7.) Saʼ xkʼabʼaʼ naq xbʼeen aakʼuulaʼal, laaʼat joʼ yuwaʼbʼej, tento taataw ru naq laawixaqil tixkʼe naabʼal li hoonal re rilbʼal li kʼuulaʼal. Joʼkan naq maare wank sut josqʼaq, lubʼluuq malaj rahaq saʼ xchʼool xbʼaan chixjunil li kʼanjel li xchalk saʼ xbʼeen. Ut wi tpoʼq aawikʼin, matpoʼk saʼ junpaat xbʼaan naq «qʼaxal us naq wanq aakuyum chiru li xkawilal aawibʼ» (Proverbios 16:32). Chiwanq aanaʼlebʼ ut wi naraj tenqʼaak, tenqʼa (Proverbios 14:29).\nWi laaʼat li yuwaʼbʼej: Taatenqʼa laawixaqil chi rilbʼal li kʼuulaʼal, ut taabʼaanu ajwiʼ chiru li qʼoqyink. Maakʼe naabʼal aahoonal re xbʼaanunkil jalan chik li kʼanjel re naq twanq aahoonal re wank rikʼin laawixaqil ut laakʼuulaʼal\nWi laaʼat li naʼbʼej: Naq laabʼeelom tixyeechiʼi ribʼ re rilbʼal li kʼuulaʼal, kʼulubʼa chiru. Ut wi inkʼaʼ tixbʼaanu chiʼus, maawechʼ ut kʼut chiru saʼ tuulanil chanru xbʼaanunkil\n2. KAWRESI LAASUMLAJIK\nLI NAXYE LI SANTIL HU: «Junajebʼ aj chik chi tzʼejwalej naq wanqebʼ» (Genesis 2:24). Anaqwan naq wank chik eekʼuulaʼal, misach saʼ laachʼool naq laaʼat ut laasumʼaatin, junajex «chi tzʼejwalej». Kʼehomaq eechʼool chi xkawresinkil leesumlajik.\nAt ixaqilbʼej, bʼanyoxi laatenqʼankil li naxkʼe laabʼeelom. Ebʼ li aatin li naqoksi re bʼanyoxink, chanchan «li chaabʼil bʼan» (Proverbios 12:18). At bʼeelomej, ye re laawixaqil naq jwal nakaara ut naq oxloqʼ chaawu, ut bʼanyoxi re chixjunil li naxbʼaanu re xtenqʼankil leejunkabʼal (Proverbios 31:10, 28).\n«Maaʼani chixsikʼ li kʼaru us choʼq re xjunes, aʼaq bʼan li us choʼq re li ras riitzʼin chixsikʼ.» (1 Corintios 10:24.) Junelik taasikʼ chanru xtenqʼankil laasumʼaatin ut taakʼe saʼ aawu li xkʼanjel. Kʼehomaq eehoonal chi aatinak ut chi rabʼinkil li nekeekʼoxla cheejunqal. Inkʼaʼ taasikʼ li us kaʼajwiʼ choʼq aawe naq texwanq saʼ wiibʼal joʼ sumal, tento taakʼoxla kʼaru naraj laasumʼaatin. Li Santil Hu naxye aʼin: «Meeram li wank cheribʼil eeribʼ; naru teekuy eeribʼ wi xekʼuubʼ aʼan saʼ wiibʼal» (1 Corintios 7:3-5). Joʼkan naq, yeehomaq chixjunil li nekeekʼoxla. Laakuyum ut xtawbʼal ru li naraj laasumʼaatin aʼan tkawresinq re leewanjik.\nKʼe aahoonal chi seeraqʼik rikʼin laasumʼaatin\nKʼutbʼesimaq naq nekeera eeribʼ maare rikʼin junaq li maatan malaj rikʼin junaq li chʼina hu\n3. TZOL LAAKʼUULAʼAL\nLI NAXYE LI SANTIL HU: «Chalen chaq saʼ laakachʼinal nakanaw xsaʼ li Santil Hu. Aʼan wank xwankil re xkʼeebʼal aanaʼlebʼ li nakʼamok saʼ li kolbʼa ibʼ» (2 Timoteo 3:15). Kʼubʼ chiʼus chanru taatzol laakʼuulaʼal. Kʼoxla naq ebʼ li kʼuulaʼal saʼ junpaat nekeʼxtzol li kʼaru taakʼut chiruhebʼ usta toj maajiʼ nekeʼyoʼlaak. Qakʼoxlaq aʼin, ebʼ li kʼuulaʼal li toj maajiʼ nekeʼyoʼlaak ak nekeʼrabʼi xyaabʼ xkux li xnaʼ xyuwaʼ ut li kʼaru nekeʼreekʼa. Ut naq ak xyoʼlaak, kʼaytesi chi rabʼinkil li naxye ebʼ li tasal hu, usta inkʼaʼ naxtaw ru li yookat xyaabʼasinkil, ut maare naq tnimanq twulaq chiru ilok ru hu.\nMaakʼoxla naq laakʼuulaʼal jwal kachʼin re naq tat-aatinaq rikʼin chirix li Yos. Wanq aawikʼin laakʼuulaʼal naq tattijoq chiru li Jehobʼa (Deuteronomio 11:19). Naq tatbʼatzʼunq rikʼin, ye re li kixbʼaanu li Yos (Salmo 78:3, 4). Naq yook chi kʼiik, tixkʼe reetal naq laaʼat jwal nakaara li Jehobʼa ut aʼan ajwiʼ tixtzol xraabʼal.\nTzʼaama re li Jehobʼa naq tixkʼe aanaʼlebʼ re xtijbʼal chiʼus laakʼuulaʼal\nNaabʼal sut taaye junaq li naʼlebʼ ut li aatin re naq tixtzol saʼ xkachʼinal\nUS TEXWANQ JOʼ SUMʼAATIN\nSaʼ xnumikebʼ ru li kutan, laaʼat ut laasumʼaatin teetaw xsahil eechʼool ut moko yooq ta chik eekʼaʼuxl chirix chanru teebʼaanu leekʼanjel joʼ naʼbʼej yuwaʼbʼej. Xtzolbʼal leekʼuulaʼal naru natenqʼank eere chi xtzolbʼal li rahok, li kuyum ut li chaabʼilal. Wi nekexkʼanjelak saʼ wiibʼal ut nekeetenqʼa eeribʼ, leekʼuulaʼal tkawresinq re leesumlajik. Ut li aatin li wank saʼ xraqik li Salmo 127:3 ttzʼaqloq ru eerikʼin naq naxye: «Li qakokʼal [...] rosobʼtesihom li Qaawaʼ».\nSaʼ li xamaan kinumeʼk, chanru xinkʼut chiru linsumʼaatin naq oxloqʼ chiwu li naxbʼaanu choʼq qe?\nMa jultik we joqʼe xinʼaatinak rikʼin linsumʼaatin chiqix ut inkʼaʼ kaʼajwiʼ chirix li kʼuulaʼal?


Resil li Santil Hu: Laj David ut laj Goliat - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nEB' LAJ Filisteo ke'chalk wi' chik chi yalok sa' xb'eeneb' laj Israel. Li oxib' chi ras laj David wankeb' cho'q aj puub' rik'in laj Saul. Jo'kan naq sa' jun kutan laj Jese kixye re laj David: ‹Ileb' chaq chanru wankeb' laawas. Ut k'ameb' xtzakahemq›.\nNaq laj David kiwulak sa' xyanqeb' laj puub' ki'ok xsik'b'aleb' li ras. Laj Goliat ki'elk chaq chi xhob'aleb' laj Israel. Kixhob'eb' chiru 40 kutan. Toja' naq kixye: ‹Sik'omaq junaq winq re naq tyaloq wik'in. Wi tinxkamsi, tookanaaq cho'q eemoos. Ab'an wi tinkamsi texkanaaq cho'q qamoos. Jo'kan naq sik'omaq junaq sa' eeyanq re naq tyaloq wik'in›.\nLaj David kixye reheb' laj puub': ‹K'aru tk'ehe'q re li ani tkamsinq re laj Filisteo re naq ink'a' tkanaaq sa' xutaan li tenamit Israel?›\nJun laj puub' kixye re laj David: ‹Laj Saul tixb'aanu naq li winq a'in tb'ihomo'q ut tixk'e li xrab'in cho'q rixaqil›.\nChixjunileb' laj Israel neke'xuwak chiru laj Goliat, xb'aan naq oxib' meetr xnajtil roq. Jun laj puub' naxk'am li xsursuukil ch'iich' laj Goliat.\nWiib' oxib' reheb' laj puub' ke'xye chaq re laj Saul naq laj David traj yalok rik'in laj Goliat. Toja' naq laj Saul kixye re laj David: ‹Ink'a' tatruuq chi yalok rik'in laj Goliat, Xb'aan naq toj kach'inat. Li winq a'in aj puub' ut k'aynaq chi yalok›. Laj David kixye re laj Saul: ‹Laa'in xinkamsi jun li oso ut jun li kaqkoj, li xe'k'amok re xkarneer linyuwa'. Jo'kan ajwi' tixk'ul sa' wuq' laj Filisteo. Li Jehob'a ttenq'anq we›. Jo'kan naq laj Saul kixye re laj David: ‹Ayu, li Jehob'a taxaq ttenq'anq aawe›.\nLaj David kixxok oob' chi pek sa' li nima' ut kixk'e sa' xchampa. Chirix chik a'an kixk'am chirix li xrant'in ut xko xtawb'al chaq laj Goliat. Naq laj Goliat kiril ru laj David, kixk'oxla naq moko ch'a'aj ta chiru xkamsinkil.\nChirix chik a'an laj Goliat kixye re laj David: ‹Jilonk chaq arin re naq tink'e laatib'el reheb' li xul›. Ab'an laj David kixye re: ‹Laa'at nakatchalk sa' inb'een rik'in laajutz' ch'iich', ab'an laa'in tinxik sa' aab'en sa' xk'ab'a' li Jehob'a. Li Jehob'a tatxk'e sa' wuq' re naq tatinkamsi›.\nLaj David ki'aanilak chi xtawb'al laj Goliat. Toja' naq kixk'e jun li pek chiru li xrant'in ut kixkut chi anchal xch'ool sa' xb'een laj Goliat. Li pek ki'ok sa' xjolom laj Goliat ut kikamk. Naq eb' laj Filisteo ke'ril a'in, ke'elelik. Toja' naq eb' laj Israel xkoheb' chirix ut ke'elk chi'us sa' li yalok.\nK’aru kixye laj Goliat reheb’ laj Israel?\nChanru xnajtil roq laj Goliat? K’aru tixk’e laj Saul re li winq li tkamsinq re laj Goliat?\nK’aru kixye laj David naq laj Saul kixye re naq toj kach’in jo’kan naq ink’a’ truuq chi yalok rik’in laj Goliat?\nChanru kixk’ut laj David naq k’ojk’o xch’ool rik’in li Jehob’a naq ki’aatinak rik’in laj Goliat?\nK’aru kiroksi laj David re xkamsinkil laj Goliat? K’aru ke’xb’aanu eb’ laj Filisteo naq kikamk laj Goliat?\nChaawil li naxye 1 Samuel 17:1-54.\nK’a’ut naq laj David ink’a’ kixuwak ut chanru tqak’am qe rik’in? (1 Sam. 17:37, 45; Efe. 6:10, 11.)\nK’a’ut naq eb’ li neke’xloq’oni li Jehob’a tento naq ink’a’ te’yaloq u re rilb’al ani t-elq chi’us sa’ li b’atz’unk? (1 Sam. 17:8; Gál. 5:26; 1 Tim. 4:8.)\nChanru kixk’utb’esi laj David naq ch’olch’o chiru naq li Jehob’a ttenq’anq re? (1 Sam. 17:45-47; 2 Cró. 20:15.)\nChanru naxk’ut li Santil Hu naq li Jehob’a ut eb’ li pech’b’il yos ke’yalok ut maawa’eb’ laj Filisteo ut eb’ laj Israel? (1 Sam. 17:43, 46, 47.)\nChanru neke’xk’am reheb’ rik’in laj David eb’ li yulb’ileb’ ru rik’in santil musiq’ej? (1 Sam. 17:37; Jer. 1:17-19; Apoc. 12:17.)


Marcos 1 - Sagrada Biblia [[Sagrada Biblia] Qeqchi Bible]\nJo'ca'in nak quiticla chak resilal li colba-ib sa' xc'aba' li Jesucristo li Ralal li Dios.\nLi profeta Isaías quixtz'îba li âtin li quixye li Dios re li Ralal: Xbên cua tintakla junak lin takl. A'an tâyehok resil lâ c'ulunic re nak te'xcauresi rib li tenamit re âc'ulbal.\nA'an tixch'olob xyâlal sa' li chaki ch'och' chi cau xyâb xcux. Tixye: Yîbomak lê yu'am ut yo'on cuânkex chixc'ulbal li Kâcua' jo' nak neque'xyîb li be re xc'ulbal junak li nim xcuanquil. (Isa. 40:3)\nJo'can nak cô laj Juan laj Cubsihom Ha' sa' li chaki ch'och' ut yô chi cubsînc ha' ut yô chixch'olobanquil lix yâlal chiruheb ut quixye: -Canabomak li mâcobc. Chi yot'ek' êch'ôl ut chejal êc'a'ux ut chec'ul li cubi ha' ut li Dios tixcuy tixsach lê mâc, chan.\nNabaleb laj Judea ut nabaleb ajcui' laj Jerusalén que'cuulac cuan cui' laj Juan chirabinquil li c'a'ru yô chixyebal. Que'xxôto xmâc chiru li Dios ut laj Juan quixcubsi xha'eb sa' li nima' Jordán.\nLi rak' narocsi laj Juan, a'an yîbanbil riq'uin rix li xul camello ut lix c'âmal xsa', a'an tz'ûm. Ut aj sâc' naxtzaca riq'uin xya'al sak c'au.\nNaxjultica li râtin li Dios reheb li tenamit ut naxye: -Châlc re jun chic li k'axal nim xcuanquil chicuu lâin. Xban nak k'axal nim xcuanquil, moco inc'ulub ta nak tinc'utzub cuib re xhitbal xc'âmal lix xâb.\nLâin xincubsi êha' riq'uin ha'. Aban a'an tixq'ue êre li Santil Musik'ej, chan.\nSa' eb li cutan a'an li Jesús qui-el chak Nazaret xcuênt Galilea. Quicuulac riq'uin laj Juan ut laj Juan quixcubsi xha' aran sa' li nima' Jordán.\nUt nak qui-el chak li Jesús sa' li ha', quiril nak quiteli li choxa, ut li Santil Musik'ej quicube chak sa' xbên li Jesús. Chanchan jun li paloma nak yô chak chi cubec.\nUt qui-abîc xyâb xcux li Dios toj sa' choxa. Quixye chi jo'ca'in: -Lâat li cualal k'axal rarôcat inban. Nasaho' inch'ôl âcuiq'uin, chan li Dios.\nUt chirix a'in, li Jesús qui-ec'asîc lix ch'ôl xban li Santil Musik'ej re nak tâxic sa' li chaki ch'och' bar mâc'a' cui' cristian.\nCa'c'âl cutan quicuan chak xjunes sa' li na'ajej a'an sa' xyânkeb li josk' aj xul. Ut chiru li ca'c'âl cutan a'an, li Jesús quiyale' râlenquil xban laj tza, aban inc'a' quixq'ue rib chi âlêc. Ut eb lix ángel li Dios que'cuulac chi c'anjelac chiru.\nAc cuan laj Juan laj Cubsihom Ha' sa' tz'alam nak cô li Jesús Galilea ut yô chixjulticanquil resil li colba-ib li naxq'ue li Dios.\nLi Jesús quixye: -Xcuulac xk'ehil lix nimajcual xcuanquilal li Dios. Chiyot'ek' êch'ôl chejal êc'a'ux ut pâbomak li Santil Evangelio, chan li Jesús.\nUt nak coxnumek' li Jesús chire li palau cuan Galilea quixtau laj Simón rochben laj Andrés li rîtz'in. Yôqueb chixq'uebal lix yoy sa' li palau xban nak a'aneb aj chapol car.\nLi Jesús quixye reheb, -Chinêtâke. Mâcua' chic caribc têbânu. Êras êrîtz'in ban chic têsic' re te'pâbânk, chan reheb.\nUt sa' junpât que'xcanab lix yoy ut que'xtâke li Jesús.\nJunpât chic quibêc li Jesús nak coxtauheb li ralal laj Zebedeo. Laj Jacobo ut laj Juan xc'aba'eb. Cuanqueb sa' lix jucub. Yôqueb chixxitinquil lix yoy.\nLi Jesús quixbokeb ut que'xcanab laj Zebedeo lix yucua'eb sa' li jucub rochbeneb lix môs. Ut que'xtâke li Jesús.\nQue'cuulac sa' li tenamit Capernaum. Sa' li hilobâl cutan, qui-oc li Jesús sa' li cab li neque'xch'utub cui' ribeb laj judío. Ut qui-oc chixch'olobanquil xyâlal chiruheb li tenamit.\nNeque'sach xch'ôleb li tenamit chirabinquil li c'a'ru naxye li Jesús xban nak quixc'ut xyâlal chiruheb chi cuan xcuanquil ut moco jo' ta que'xbânu laj tz'îb li neque'c'utuc lix chak'rab li Dios.\nSa' li cab ch'utch'ûqueb cui' cuan jun li cuînk cuan mâus aj musik'ej riq'uin.\nLi cuînk a'an quixjap re ut quixye: -¿C'a'ru tâcuaj kiq'uin, at Jesús aj Nazaret? ¿Ma chikasachbal xatchal? Ninnau anihat lâat. Lâat lix Santil Alal li Dios, chan.\nLi Jesús quixk'us li mâus aj musik'ej ut quixye re: -Matchokin. Elen riq'uin li cuînk a'in, chan.\nUt li mâus aj musik'ej quixch'ikle chi cau li cuînk. Quixjap re chi cau ut qui-el riq'uin li cuînk.\nQuilaje'sach xch'ôl chixjunileb li tenamit ut que'xye chiribileb rib: -¿C'a'ru xyâlal a'in? ¿C'a'ru li ac' tijleb a'in? Li cuînk a'in cuan xcuanquil sa' xbêneb li mâus aj musik'ej ut li c'a'ru naxye, neque'xpâb.-\nSa' junpât que'rabi resil sa' chixjunileb li tenamit xcuênt Galilea c'a'ru quixbânu li Jesús.\nNak que'el sa' li cab li neque'xch'utub cui' ribeb laj judío, li Jesús rochbeneb laj Jacobo ut laj Juan que'côeb sa' rochoch laj Simón ut laj Andrés.\nNak que'cuulac, ticto que'xye re li Jesús nak nim xyajel lix na' li rixakil laj Simón. Yocyo ut yô xtik.\nTojo'nak li Jesús quijiloc riq'uin li yaj. Quixchap li ruk' ut quixcuaclesi. Sa' junpât quinume' lix tik ut qui-oc chi c'anjelac chiruheb.\nSa' li ecuu a'an nak ac x-oc li sak'e, que'c'ame' chak riq'uin li Jesús nabaleb li yaj. Ut que'c'ame' ajcui' chak li cuan mâus aj musik'ej riq'uineb.\nUt li q'uila tenamit que'chal ut que'xch'utub ribeb chire li cab cuan cui' li Jesús.\nNabaleb li yaj que'q'uirtesîc xban li Jesús. Jalan jalânk xyajeleb li junjûnk. Ut li Jesús quirisiheb nabal chi mâus aj musik'ej riq'uineb. Li Jesús inc'a' quixcanabeb chi âtinac li mâus aj musik'ej xban nak eb a'an que'xnau nak a'an li Cristo.\nCuulajak chic nak toj mâji' na-iq'ue' li cutan, li Jesús quicuacli ut qui-el sa' li tenamit. Ut cô xjunes chi tijoc sa' jun li na'ajej bar mâc'a' cui' cristian.\nA'ut laj Simón jo'queb ajcui' li rochben que'côeb chixsic'bal li Jesús.\nNak coxe'xtau que'xye re, -Nabal li tenamit yôqueb chi sic'oc âcue, chanqueb.\nAban li Jesús quichak'oc ut quixye reheb: -Tento nak toxic sa' eb li na'ajej li cuanqueb chi nach' re nak toxinch'olob ajcui' chak resil li colba-ib reheb xban nak a'an aj e nak xinchal, chan.\nJo'can nak li Jesús quicuulac sa' eb li na'ajej cuan xcuênt Galilea. Yô chixjulticanquil lix yâlal chiruheb sa' li cab li neque'xch'utub cui' ribeb laj judío, ut quirisi li mâus aj musik'ej riq'uineb nabal chi cristian.\nSa' jun li cutan jun li cuînk saklep rix quicuulac riq'uin li Jesús. Quixcuik'ib rib chiru ut quixtz'âma xtenk'anquil. Quixye re: -Lâin ninnau nak lâat naru tinâq'uirtesi, chan.\nLi Jesús quiril xtok'obâl ru li cuînk, li saklep rix. Quixye' li ruk' ut quixch'e' li cuînk. Quixye: -Nacuaj âq'uirtesinquil. Anakcuan tatinq'uirtesi, chan.\nUt sa' junpât qui-el li saklep chirix ut quiq'uira. Mâc'a' chic xyajel quicana.\nLi Jesús quixchak'rabi chi us ut quixye re:\n-Abi li tinye âcue. Mâ ani aj e tâserak'i li xac'ul. Tîc tatxic riq'uin laj tij re nak a'an târil nak xatq'uira. Ut tâmayeja junak li xul jo' naxye sa' lix chak'rab laj Moisés. Chabânu a'an chok' retalil chiruheb li tenamit nak xatq'uira, chan.Cô li cuînk ut quilajxserak'i reheb chixjunil chanru nak quiq'uira. Riq'uin a'an inc'a' chic naxq'ue rib na-oc li Jesús sa' eb li tenamit xban nak li q'uila tenamit yôqueb chixsic'bal li Jesús. Quicana ban sa' jun li na'ajej bar mâc'a' cui' nabal li cristian ut aran quilaje'cuulac riq'uin li neque'chal chak yalak bar.\nCô li cuînk ut quilajxserak'i reheb chixjunil chanru nak quiq'uira. Riq'uin a'an inc'a' chic naxq'ue rib na-oc li Jesús sa' eb li tenamit xban nak li q'uila tenamit yôqueb chixsic'bal li Jesús. Quicana ban sa' jun li na'ajej bar mâc'a' cui' nabal li cristian ut aran quilaje'cuulac riq'uin li neque'chal chak yalak bar.


SAN JUAN 21 KEK - Li Jesús quixcˈutbesi rib chiruheb - Bible Gateway\nSAN JUAN 21 Kekchi (KEK)\nLi Jesús quixcˈutbesi rib chiruheb cuukub lix tzolom\n21 Mokon chic quixcˈutbesi cuiˈchic rib li Jesús chiruheb lix tzolom chire li palau Tiberias. Joˈcaˈin nak quixcˈut rib chiruheb: 2 Chˈutchˈu̱queb laj Simón Pedro ut laj Tomás li nayeheˈ lut re, ut laj Natanael, Caná xtenamit li cuan saˈ xcue̱nt Galilea. Cuanqueb ajcuiˈ aran li ralal laj Zebedeo ut cuibeb chic lix tzolom li Jesús. 3 Laj Simón Pedro quixye reheb: ―La̱in xic cue chi caribc, chan. ―Toxic ajcuiˈ la̱o cha̱cuix, chanqueb re. Ut queˈoc saˈ jun li jucub ut queˈxnumsi li kˈojyi̱n chi caribc. Abanan ma̱ jun li car queˈxchap. 4 Nak ac yo̱ chic chi sake̱uc, li Jesús quixcˈutbesi cuiˈchic rib chiruheb chire li palau. Abanan eb lix tzolom incˈaˈ queˈxnau nak aˈan li Jesús. 5 Quixye li Jesús reheb: ―Ex cualal incˈajol, ¿ma xechap li car? chan. Eb aˈan queˈchakˈoc ut queˈxye: ―Ma̱ jun xkachap.― 6 Li Jesús quixye reheb: ―Cutumak le̱ yoy chixcˈatk li jucub, saˈ le̱ nim re nak te̱chap li car, chan. Ut queˈxcut lix yoy saˈ li haˈ ut incˈaˈ chic queˈxcuy risinquil xban xqˈuial li car li queˈxchap. 7 Ut lix tzolom li Jesús, li raro xban, quixye re laj Pedro: ―¡Aˈan li Ka̱cuaˈ!― Ut laj Pedro, nak quirabi nak aˈan li Ka̱cuaˈ, quixqˈue cuiˈchic li rakˈ chirix xban nak quirisi nak qui‑oc chi caribc, ut quixcut rib saˈ li haˈ re ta̱xic riqˈuin li Jesús. 8 Ut eb lix comon queˈchal saˈ li jucub. Yo̱queb chixquelonquil lix yoy nujenak chi car. Moco najt ta cuanqueb chire li palau, yal ocˈa̱l metro tana. 9 Nak queˈel saˈ li jucub queˈril nak cuan jun li xam cˈubcˈu. Li Jesús yo̱ chixpombal jun li car saˈ xbe̱n li ru xam ut cuan ajcuiˈ caxlan cua riqˈuin. 10 Li Jesús quixye reheb: ―Cˈamomak chak cuib oxibak li car li xechap.― 11 Laj Simón Pedro qui‑oc saˈ li jucub ut quixquelo li yoy chi chˈochˈel nujenak chi ni̱nki car. Jun ciento riqˈuin oxlaju roxcˈa̱l (153) li car cuan saˈ li yoy. Usta kˈaxal nabaleb li car cuan chi saˈ, abanan incˈaˈ quipejeˈ li yoy. 12 Li Jesús quixye reheb: ―Quimkex ut cuaˈinkex.― Ut ma̱ jun reheb lix tzolom quiraj xpatzˈbal re ma aˈan li Ka̱cuaˈ xban nak ac nequeˈxnau nak aˈan li Ka̱cuaˈ. 13 Ut li Jesús quixchap li caxlan cua ut quixqˈue reheb. Ut quixqˈue ajcuiˈ li car. 14 Aˈin li rox sut nak quixcˈutbesi cuiˈchic rib li Jesús chiruheb lix tzolom nak ac xcuacli cuiˈchic chi yoˈyo saˈ xya̱nkeb li camenak.\nLi Jesús quixye re laj Pedro nak ta̱rileb lix carner\n15 Nak ac xeˈcuaˈac, li Jesús quixye re laj Simón Pedro: ―At Simón, ralalat laj Jonás, ¿ma kˈaxal niquina̱ra chiruheb aˈin?― Laj Pedro quixye re: ―Ka̱cuaˈ, la̱at nacanau nak nacatinra, chan. Ut li Jesús quixye re: ―Chacuilakeb li cualal incˈajol li toj kˈuneb xchˈo̱l saˈ lix pa̱ba̱leb joˈ jun li pastor narileb lix cocˈ carner.― 16 Ut li Jesús quixye cuiˈchic re: ―At Simón, ralalat laj Jonás, ¿ma niquina̱ra?― Laj Pedro quixye: ―Ka̱cuaˈ, la̱at nacanau nak nacatinra.― Ut li Jesús quixye re: ―Chacuilakeb li cualal incˈajol joˈ jun li pastor narileb lix carner, chan. 17 Ut li Jesús quixpatzˈ cuiˈchic re rox sut: ―At Simón, ralalat laj Jonás, ¿ma niquina̱ra?― Ut quirahoˈ saˈ xchˈo̱l laj Pedro xban nak li Jesús quixpatzˈ re rox sut “¿ma niquina̱ra?”. Joˈcan nak quixye re li Jesús: ―Ka̱cuaˈ, la̱at nacanau chixjunil li cˈaˈak re ru. ¡La̱at nacanau nak nacatinra!― Ut li Jesús quixye cuiˈchic re: ―Chacuilakeb li cualal incˈajol joˈ jun li pastor narileb lix carner. 18 Relic chi ya̱l ninye a̱cue nak toj sa̱jat, nacabacˈ a̱saˈ a̱junes ut nacatxic yalak bar nacacuaj xic. Abanan nak ac ti̱xakat chic, ta̱yeˈ la̱ cuukˈ ut jalan ta̱bacˈok re ut tatxcˈam bar incˈaˈ nacacuaj xic, chan. 19 Riqˈuin li a̱tin aˈin li quixye li Jesús, yo̱ chixyebal chanru nak ta̱camsi̱k laj Pedro. Ut riqˈuin xcamic tixqˈue xlokˈal li Dios. Nak ac xye aˈin, li Jesús quixye re laj Pedro: ―China̱ta̱ke, chan re.\nLaj Pedro quixpatzˈ cˈaˈru tixcˈul li tzolom li raro xban li Jesús\n20 Laj Pedro quixsukˈisi rib ut quiril lix tzolom li Jesús, li raro xban, yo̱ chi xic chirixeb. Aˈan lix tzolom li quipatzˈoc re li Jesús nak yo̱queb chi cuaˈac, “¿Ani ta̱kˈaxtesi̱nk a̱cue, at Ka̱cuaˈ?” 21 Nak laj Pedro quiril aˈan, quixpatzˈ re li Jesús: ―Ut li cui̱nk aˈan, Ka̱cuaˈ, ¿ma tixcˈul joˈ tincˈul la̱in? chan. 22 Li Jesús quixye re: ―Cui la̱in tincuaj nak yoˈyo̱k aˈan toj tincˈulu̱nk cuiˈchic, ¿cˈaˈru ta̱cuaj re la̱at? La̱at qˈue a̱chˈo̱l chinta̱kenquil, chan li Jesús re laj Pedro. 23 Joˈcan nak qui‑el resil saˈ xya̱nkeb laj pa̱banel nak li jun aˈan incˈaˈ ta̱ca̱mk. Abanan ma̱cuaˈ joˈcan quixye li Jesús. Incˈaˈ quixye nak incˈaˈ ta̱ca̱mk. Caˈaj cuiˈ quixye, “Cui la̱in tincuaj nak yoˈyo̱k toj tincˈulu̱nk, ¿cˈaˈru ta̱cuaj re la̱at?” 24 Ut li tzolom aˈan, aˈan la̱in laj Juan. La̱in quin‑iloc re li cˈaˈru quicˈulman ut xinchˈolob xya̱lal saˈ li hu aˈin. Ut la̱o nakanau nak tzˈakal ya̱l li cˈaˈru xintzˈi̱ba saˈ li hu aˈin. 25 Toj cuan chic nabal li cˈaˈak re ru quilajxba̱nu li Jesús. Cui ta tzˈi̱banbil retalil chi xjunju̱nkal, la̱in ninye nak ma̱ jokˈe raj ta̱tzˈaklok li ruchichˈochˈ chokˈ xnaˈaj li hu li ta̱tzˈi̱bama̱nk cuiˈ retalil. Joˈcan taxak.


Ma tinpaabʼ naq chixjunil kiyoʼlaak xjunes?\nCHAAWIL SAʼ Abjasio Bashkir Kabuverdianu Pidgin (Cameroon) Q’eqchi’ abui abé acholi afrikáans albanés alemán alur armenio asamés attié aymara azerí azerí (alfabeto cirílico) bambara bassa de camerún batak (karo) batak (simalungun) batak (toba) baulé becol belize kriol bengalí biak birmano bislama boulou búlgaro cabilé cakchiquel camboyano catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chopi chuukés chuvash cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata damara dangme danés dayak ngaju digor diula edo efik endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga galician galés garífuna georgiano gokana griego guaraní gujarati gun guéré hausa hebreo herero hiligaynon hindi hiri motu hmong holandés húngaro iban ibanag ibinda ibo ilocano indonesio inglés irlandés isoko italiano japonés javanese kachin kannada kaonde kayin sgaw kazajo khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisonge konkani (alfabeto latino) kosreano krio kwangalí kwanyama lamba lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lenguaje de señas americano lenguaje de señas australiano lenguaje de señas británico lenguaje de señas coreano lenguaje de señas de quebec lenguaje de señas finlandés lenguaje de señas húngaro lenguaje de señas italiano lenguaje de señas japonés lenguaje de señas paraguayo lenguaje de señas peruano lenguaje de señas polaco lenguaje de señas ruso lenguaje de señas zimbabuense lenie letón lhukonzo lifu lingala lituano lomue luganda lunda luo macedonio macua malayo malayálam malgache maltés mam mambue-lungu mapudungún maratí marshalés maya mazateco de Huautla mixe mizo mongol navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro okpe oromo osético otetela otomí del valle del Mezquital palauano pangasinán panjabí panjabí (escritura nasta’liq) papiamento de aruba papiamento de curazao persa pidgin de las islas salomón pidgin nigeriano polaco ponapés portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango sanguir sena sena serbio serbio (alfabeto latino) sesoto shona sidama silozi sranangtongo suajili suajili del congo suati sueco sundanés tagalo tahitiano tai tamil tandroy tayik telugu tetum tivo tlapaneco tojolabal tongano toraja totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco del istmo zapoteco re lachiguiri zulú árabe ñanya ñemba\nWi yaal raj naq chixjunil kiyoʼlaak xjunes, li winq kaʼajwiʼ twanq chiru jarubʼaq chihabʼ. Abʼan, ma aʼan aj e naq xoochalk? Ma wank xyaalalil li qayuʼam? Wi yobʼtesinbʼilo, tqataw xsumenkil.\nYal kʼoxla li eetalil aʼin: laj Alex inkʼaʼ chik naxnaw kʼaru tixpaabʼ. Aʼan naxnaw naq li Yos kiyiibʼank re li choxachʼochʼ. Abʼan jun laj tzolonel li naxtzʼil rix li yuʼam inkʼaʼ naxkanabʼ xyeebʼal naq ak xtzʼilmank naq chixjunil kiyoʼlaak xjunes. Laj Alex inkʼaʼ naraj naq teʼxye naq maakʼaʼ xnaʼlebʼ ut naxkʼoxla: «Wi ebʼ laj chamalnawom nekeʼxye naq chixjunil kiyoʼlaak xjunes, anihin re xyeebʼal naq moko joʼkan ta?».\nWi laaʼat raj laj Alex, ma taapaabʼ naq chixjunil kiyoʼlaak xjunes xbʼaan naq tzʼiibʼanbʼil saʼebʼ li hu?\nWankebʼ li poyanam nekeʼxpaabʼ naq chixjunil kiyoʼlaak xjunes malaj nekeʼxye naq li Yos kiyiibʼank re chixjunil, abʼan inkʼaʼ nekeʼxnaw xchʼolobʼankil kʼaʼut nekeʼxye aʼin.\nWankebʼ nekeʼxkʼoxla naq li Yos kiyiibʼank re chixjunil xbʼaan naq chi joʼkan kʼutbʼil chiruhebʼ saʼebʼ li xpaabʼal.\nUt wankebʼ nekeʼxye naq chixjunil kiyoʼlaak xjunes xbʼaan naq chi joʼkan kʼutbʼil chiruhebʼ saʼ li tzolebʼaal.\nWAQIBʼ LI PATZʼOM LI TENTO TAAKʼOXLA\nHebreos 3:4 naxye: «Li junjunq chi kabʼl wank aj yiibʼahom re; aʼut laj kabʼlanel re li choxachʼochʼ aʼan li Yos». Ma nakaapaabʼ li naxye arin li Santil Hu?\nXyeebʼal naq maakʼaʼ aj Yobʼtesinel chanchan tawiʼ xyeebʼal naq li ochoch aʼin kixyiibʼ ribʼ xjunes.\nLI NAYEEMANK: Chixjunil li wank saʼ li choxachʼochʼ kiyoʼlaak naq wank kʼaru kimoq chaq, aʼin nawbʼil ru joʼ Big Bang.\n1 Kʼaru malaj ani kibʼaanunk re aʼin?\n2 Kʼaru tqapaabʼ: naq chixjunil kiyoʼlaak xjunes, malaj wank aj yiibʼahom re?\nLI NAYEEMANK: Ebʼ li poyanam nekeʼchalk chirixebʼ li xul.\n3 Nekeʼxye naq chalenaqo rikʼinebʼ li max wiʼ joʼkan raj, kʼaʼut naq jwal wank qanaʼlebʼ chiruhebʼ aʼan?\n4 Kʼaʼut naq chixjunil li wank xyuʼam, usta jwal kachʼin, chʼaʼaj xtawbʼal ru?\nLI NAYEEMANK: Ak tzʼilbʼil rix naq chixjunil kiyoʼlaak xjunes.\n5 Li poyanam li naxye aʼin, ma aʼan kixtzʼil rix li naʼlebʼ aʼin?\n6 Jarubʼebʼ nekeʼxpaabʼ aʼin xbʼaan naq yeebʼilebʼ re, naq chixjunilebʼ li wankebʼ xtzolbʼal nekeʼxye naq chixjunil kiyoʼlaak xjunes?\n«Kʼoxla naq yookat chi bʼeek saʼ kʼicheʼ ut nakaataw jun li chʼinaʼusil ochoch re tzʼalam cheʼ. Chʼolchʼo naq inkʼaʼ taaye: “Arin kitʼaneʼk tana jarubʼaq chi cheʼ ut kixaqliik li chʼinaʼusil ochoch aʼin”. Aʼin maakʼaʼ xyaalal. Joʼkan naq, kʼaʼut tqapaabʼ naq li choxachʼochʼ kiyoʼlaak xjunes?» (Julia).\n«Wi teʼxye raj aawe naq kimoq chaq jun li rochochil bʼon, ut naq li bʼon kixrach ribʼ chiru li tzʼak ut saʼ xbʼeen li ochoch, kixyiibʼ ribʼ jun li tustukil hu, ma taapaabʼ raj?» (Gwen).\nKʼAʼUT NINPAABʼ NAQ WANK JUN YOS?\nLi Santil Hu naxye aawe naq tento taatzʼil rix chixjunil (1 Tesalonicenses 5:21). Aʼin naraj xyeebʼal naq laapaabʼal inkʼaʼ tchalq chirix:\nLI NAKAAWEKʼA: «Ninkʼoxla naq wank tana jun musiqʼej nim xwankil».\nLAAWANJIK: «Ebʼ li poyanam li wankebʼ saʼ linteep wankebʼ xpaabʼal».\nLAATZOLBʼAL: «Linnaʼ ut linyuwaʼ xeʼxkʼut chiwu naq tento tinpaabʼ naq wank jun li Yos saʼ qabʼeen».\nInkʼaʼ taapaabʼ saʼ junpaat li teʼxye aawe, xbʼeenwa taatzʼil kʼaʼut nakaapaabʼ naq wank jun Yos.\n«Naq laj tzolonel naxchʼolobʼ chanru nakʼanjelak li qatibʼel, nakanaak chi chʼolchʼo chiwu naq wank jun Yos saʼ qabʼeen. Li xchaʼal li qatibʼel, usta kachʼin, wank xkʼanjel. Ut maare inkʼaʼ naqakʼe reetal kʼaru nakʼulmank saʼ li qatibʼel. Kʼajoʼ xchʼinaʼusal!» (Teresa).\n«Naq nawil ebʼ li nimla ochoch jwal najt xteram, ebʼ li jukubʼ malaj ebʼ li bʼelebʼaal chʼiichʼ ninkʼoxla: “Ani tawiʼ kiyiibʼank re?”. Jun li eetalil, re xyiibʼankil jun li bʼelebʼaal chʼiichʼ naʼajmank naq wanq aanaʼlebʼ xbʼaan naq naabʼal li kokʼ chʼiichʼ naroksi, ut li junjunq ak wank xnaʼaj ut nakʼanjelak chiʼus. Joʼkan naq, wi wank aj xyiibʼahom re li bʼelebʼaal chʼiichʼ, wank ajwiʼ aj Yobʼtesihom qe» (Richard).\n«Naq yookin xtzolbʼal chanru wank li qayuʼam, nachʼaʼajkoʼk chiwu xpaabʼankil naq chixjunil kiyoʼlaak xjunes. [...] Ninkʼoxla naq moko chʼaʼaj ta xpaabʼankil naq wank jun li Yoʼyokil Yos chiru xpaabʼankil naq chixjunil kiyoʼlaak xjunes» (Anthony).\nEbʼ laj chamalnawom najter nekeʼok xtzʼilbʼal rix li naʼlebʼ aʼin ut jalan jalanq xkʼaʼuxebʼ chirix. Wi aʼanebʼ inkʼaʼ nekeʼxkʼe ribʼ saʼ aatin ut aʼanebʼ raj li nekeʼxnaw chiʼus chirix li naʼlebʼ aʼin, maakʼaʼ reekʼ wi t-oq aakʼaʼuxl chirix li kʼaru nekeʼxye.\nKʼoxla naq jun laawechtzolom naxye aawe: «Laaʼin inkʼaʼ ninpaabʼ naq wank jun Yos. Ut laaʼat?». Tzʼiibʼa chan raj ru taasume.\nNaru nakaawil li bʼideo Lo que opinan otros jóvenes sobre creer en Dios (taasikʼ saʼ jw.org, ENSEÑANZAS BÍBLICAS > JÓVENES).


TITO 2 KEK - Laj Tito tenebanbil saˈ xbe̱n - Bible Gateway\nTITO 2 Kekchi (KEK)\nLaj Tito tenebanbil saˈ xbe̱n xqˈuebal xnaˈleb laj pa̱banel\n2 Abanan li cˈaˈru ta̱chˈolob chiruheb laj pa̱banel, chaqˈuehak retal re nak aˈan tzˈakal lix ya̱lal li ta̱chˈolob chiruheb. 2 Chaqˈueheb xnaˈleb li che̱quel cui̱nk re nak incˈaˈ teˈcala̱k ut cha̱bilakeb xnaˈleb. Toj cheˈxcˈoxla chi us li cˈaˈru teˈxba̱nu ut cheˈpa̱ba̱nk chi anchaleb xchˈo̱l. Chixjunil li teˈxba̱nu, cheˈxba̱nuhak xban nak nequeˈxra li ras ri̱tzˈin ut cheˈxcuyak li raylal. 3 Ut chaqˈueheb ajcuiˈ xnaˈlebeb li che̱quel ixk. Chicˈutu̱nk lix lokˈaleb riqˈuin lix ti̱quilal xchˈo̱leb. Incˈaˈ teˈxyoˈob a̱tin chirixeb li ras ri̱tzˈin ut incˈaˈ teˈcala̱k. Aˈanakeb ban chic aj cˈamol be saˈ li ti̱quilal. 4 Riqˈuin lix cha̱bilal li che̱quel ixk teˈxcˈut chiruheb li ixakilbej li toj sa̱jeb nak teˈxra lix be̱lom joˈ ajcuiˈ lix cocˈaleb. 5 Teˈxcˈut chiruheb nak cha̱bilakeb xnaˈleb, ti̱cakeb lix chˈo̱leb ut teˈril lix jun cablal chi us. Cha̱bilakeb ut cheˈpa̱ba̱nk chiru lix be̱lomeb. Cheˈcua̱nk saˈ xya̱lal re nak incˈaˈ ta̱sachma̱nk xcuanquil li colba‑ib qˈuebil ke xban li Dios. 6 Ut chaqˈueheb ajcuiˈ xnaˈlebeb li sa̱j cui̱nk re nak teˈxcˈoxla chi us li cˈaˈru teˈxba̱nu re nak teˈcua̱nk saˈ ti̱quilal. 7 Ut riqˈuin chixjunil li cˈaˈak re ru ta̱ba̱nu, la̱at tatcˈamok be chiruheb saˈ ti̱quilal. Chi anchalak a̱chˈo̱l ut cha̱bilak la̱ yuˈam nak ta̱cˈut li xya̱lal chiruheb. 8 Ut nak tat‑a̱tinak, tzˈakal re ru li cˈaˈru ta̱ye re nak ma̱ ani ta̱cuechˈi̱nk rix li cˈaˈru ta̱ye. Chi joˈcan teˈxuta̱na̱k li xicˈ nequeˈiloc ke ut ma̱cˈaˈ cˈaˈ re ru naru teˈxye chikix la̱o aj pa̱banel. 9 Chaqˈueheb ajcuiˈ xnaˈlebeb li mo̱s re nak cheˈabi̱nk chiruheb lix patroneb. Incˈaˈ teˈsume̱nk. Cheˈxba̱nuhak ban li cˈaˈru ta̱yehekˈ reheb re nak sahakeb saˈ xchˈo̱l lix patrón riqˈuineb. 10 Incˈaˈ cheˈrelkˈa li cˈaˈru reheb lix patroneb. Cheˈxba̱nuhak ban lix cˈanjel chi cha̱bil ut chi anchalakeb xchˈo̱l re nak ta̱qˈuehekˈ xlokˈal li resilal li Dios li kaColonel riqˈuin chixjunil li teˈxba̱nu. 11 Li Dios quixcˈutbesi lix nimal ruxta̱n re xcolbaleb chixjunileb li cuanqueb jun sut rubel choxa. 12 Lix nimal ruxta̱n li Dios naxcˈut chiku nak li Dios naraj nak takacanab xba̱nunquil li ma̱usilal. Chikacanab xba̱nunquil li incˈaˈ us li naxrahi ru li kachˈo̱l. Saˈ xya̱lal ban chikanumsihak li cutan saˈ li ruchichˈochˈ aˈin. Tocua̱nk saˈ ti̱quilal riqˈuineb li kas ki̱tzˈin ut chikaba̱nuhak taxak li naraj li Dios. 13 Joˈcan taxak yo̱ko nak yo̱ko chiroybeninquil li lokˈlaj cutan nak tol‑e̱lk cuiˈchic li Jesucristo li nakayoˈoni. Saˈ li cutan aˈan ta̱cˈutbesi̱k chiku lix lokˈal li kanimajcual Dios, li Jesucristo laj Colol ke. 14 Aˈan quixkˈaxtesi rib chi ca̱mc saˈ kacˈabaˈ la̱o re nak tocolekˈ chiru li ma̱usilal. Quixba̱nu aˈan re xti̱cobresinquil li kachˈo̱l ut re nak chikaqˈuehak kachˈo̱l chixba̱nunquil li us. 15 Chixjunil li naˈleb aˈin li yo̱quin xtzˈi̱ban‑quil a̱cuiqˈuin, aˈan li ta̱chˈolob chiruheb. Chaqˈueheb xnaˈleb ut chakˈuseb cui incˈaˈ us yo̱queb xban nak tenebanbil saˈ a̱be̱n xban li Dios xba̱nunquil. Ut ma̱ ani chitzˈekta̱na̱nk a̱cue.


TZ’EQTANAAK UT XIK’ILEK’ SA’ LI PAAB’AAL - The Pope Video\nTijoqo, re naq eb’ li poyanam li neke’ xyu’ami li tz’eqtanaak ut li xik’ilb’ileb’ sa’ xk’ab’a’ li xpaab’aal, re naq sa’ li amaq’il tenamit wankeb’ wi’, che’xtaw xk’ulub’eb’ ut roxloq’inkileb’, li taachalq sa’ xk’ab’a’ naq qas qiitz’in qib’ chiqajunilo.\n¿Chanru a’an naq, sa’ li qa wanjik anaqwank, wankeb’ aj paab’anel tz’eqtanaanb’ileb’ ut xik’ilb’ileb’?\n¿Chanru a’an naq, sa’ li amaq’il tenamit a’in, b’arwi’ raj wank li tuulanil, wankeb’ poyanam tz’eqtananb’ileb’ sa’ xk’ab’a’ xk’eeb’al chi kutankil li xpaab’aal? A’in ink’a’ raj k’ulub’anb’il, naxmux xk’ulub’ li poyanam, ut kaanil k’a’uxl li na’leb’ a’in.\nXwanjik chi ach’ab’anb’il li paab’aal, ink’a’ naxram xnimq’ehinkil li loq’onihom, a’in naraj xyeeb’al, naq wanq junaq xkutankil li nimq’ehik jo’ chanru naxye xtuslal ru xchaq’rab’ li paab’aal junjunq, ut a’in nokoxk’e roxloq’oninkil ruheb’ li junch’ol sa’ li xjalanil, ut xk’eeb’al ajwi’ sa’ xna’qu jo’ tz’aqal qas qiitz’in.\nJo’ poyanam, wank naab’al li juntaq’eeto wi’, li nak’ehok qe chi wotzok ut xk’ulub’ankil li qa jalanil; ab’aan, li nasahok wi’ qach’ool a’an naq qas qiitz’in qib’.\nAb’aan, moko jwal nim ta ajwi’ li qa jalanil, malaj ut kajwi’ li jalano wi’, a’an li paab’aal; meeram li xnimal ru xyaalalil wank jo’ tz’aqal qas qiitz’in qib’.\nQasik’aq ru xb’ehil, li wank sa’ junajil. Xb’aan naq, wi’ ink’a’ naqa yu’ami wank jo’ tz’aqal qas qiitz’in qib’, nokootz’eqok chiqajunilo.\nadminTZ’EQTANAAK UT XIK’ILEK’ SA’ LI PAAB’AAL 12.29.2021


San Lucas 16 KEKNT - Li Jesús quixye reheb lix tzolom - Bible Search\nLi merto̱m li incꞌaꞌ us xnaꞌleb\n1Li Jesús quixye reheb lix tzolom li jaljo̱quil ru a̱tin aꞌin: Quicuan jun li cui̱nk kꞌaxal biom ut quicuan jun xmerto̱m. Cuanqueb li queꞌjitoc chirix li merto̱m chiru li patrón ut queꞌxye re: —La̱ merto̱m yo̱ chixsachbal la̱ biomal, chanqueb re. 2Joꞌcan nak quixbok lix merto̱m ut quixye re: —¿Cꞌaꞌru xya̱lal li yo̱quin chirabinquil cha̱cuix? Ta̱kꞌaxtesi la̱ cue̱nt nak xatcuan chi cꞌanjelac xban nak incꞌaꞌ chic tatcana̱k chokꞌ inmerto̱m, chan re. 3Ut li merto̱m quixye saꞌ xchꞌo̱l: —¿Cꞌaꞌru tinba̱nu anakcuan xban nak lin patrón tinrisi saꞌ lin cꞌanjel? Incꞌaꞌ tincuy li cacuil cꞌanjel ut tinxuta̱na̱k chi xic chixtzꞌa̱manquil cꞌaꞌru cue chire cablal. 4Anakcuan ninnau cꞌaꞌru tinba̱nu re nak cua̱nkeb li tineꞌxcꞌul saꞌ rochocheb nak tin-isi̱k chi merto̱mil, chan saꞌ xchꞌo̱l. 5Quixbokeb chak chi xju̱nkaleb li cuanqueb xcꞌas riqꞌuin lix patrón. Ut quixye re li xbe̱n: —¿Joꞌ nimal la̱ cꞌas riqꞌuin lin patrón? chan. 6Ut li cui̱nk quixye re: —Oꞌcꞌa̱l (100) barril chi aceite, chan. Ut li merto̱m quixye re: —Cueꞌ li hu li tzꞌi̱banbil cuiꞌ retalil la̱ cꞌas. Chunlan ut jal saꞌ junpa̱t. Laje̱b roxcꞌa̱l (50) aj chic ta̱tzꞌi̱ba retalil chiru li hu aꞌin, chan. 7Ut quixye cuiꞌchic re li jun chic: —Ut la̱at, ¿joꞌ nimal la̱ cꞌas? chan. Ut li cui̱nk quixye: —Oꞌcꞌa̱l (100) bisoc chi trigo, chan. Li merto̱m quixye re: —Cueꞌ li hu li tzꞌi̱banbil cuiꞌ retalil la̱ cꞌas. Jal ut ca̱cꞌa̱l (80) bisoc aj chic ta̱tzꞌi̱ba retalil chiru li hu aꞌin, chan. 8Ut li patrón quisach xchꞌo̱l chirilbal nak kꞌaxal cuan xnaꞌleb li merto̱m li incꞌaꞌ us xnaꞌleb. Eb li incꞌaꞌ nequeꞌxnau lix ya̱lal kꞌaxal se̱beb xchꞌo̱l chixcꞌoxlanquil chanru tixtenkꞌa rib, usta incꞌaꞌ us tixba̱nu reheb li ras ri̱tzꞌin. Kꞌaxal se̱beb xchꞌo̱l chiruheb li ralal xcꞌajol li Dios. 9Cuan li nequeꞌxba̱nu li incꞌaꞌ us riqꞌuin lix biomal. Abanan, la̱in ninye e̱re, cheba̱nu usilal reheb le̱ ras e̱ri̱tzꞌin riqꞌuin le̱ biomal saꞌ ruchichꞌochꞌ. Ut nak ta̱lajk ta̱osokꞌ le̱ biomal, texcꞌulekꞌ saꞌ li naꞌajej li ma̱cꞌaꞌ rosoꞌjic. 10Li ani ti̱c xchꞌo̱l chixba̱nunquil li yal caꞌchꞌin, ti̱cak ajcuiꞌ xchꞌo̱l chixba̱nunquil li nabal. Ut li ani incꞌaꞌ ti̱c xchꞌo̱l chixba̱nunquil li yal caꞌchꞌin, incꞌaꞌ ajcuiꞌ ti̱cak xchꞌo̱l chixba̱nunquil li nabal. 11Cui la̱ex incꞌaꞌ nequenau xra̱bal li biomal saꞌ ruchichꞌochꞌ, ¿chan ta cuiꞌ ru nak tixcꞌojob xchꞌo̱l li Dios chixqꞌuebal e̱re li tzꞌakal biomal? 12Ut cui incꞌaꞌ nequenau xra̱bal li cꞌaꞌru re jalan, ¿chan ta cuiꞌ ru nak ta̱kꞌaxtesi̱k e̱re la̱ex li cꞌaꞌru tzꞌakal e̱re? 13Ma̱ ani ta̱ru̱k ta̱cꞌanjelak chiru cuib chi patrón. Ma̱re tixra li jun ut xicꞌ ta̱ril li jun chic, malaj ut xicꞌ ta̱ril li jun ut tixra li jun chic. Incꞌaꞌ naru texcꞌanjelak chiru li Dios cui junes le̱ biomal nequecꞌoxla. 14Nak eb laj fariseo queꞌrabi li quixye li Jesús, queꞌoc chixseꞌenquil xban nak nequeꞌxra lix biomaleb. 15Ut li Jesús quixye reheb: —La̱ex nequeti̱cobresi e̱chꞌo̱l e̱junes chiruheb li tenamit. Abanan li Dios naxnau chanru le̱ naꞌleb. Li cꞌaꞌru kꞌaxal lokꞌ chiruheb li cui̱nk saꞌ ruchichꞌochꞌ, aꞌan tzꞌekta̱nanbil xban li Dios.\nLi chakꞌrab ut lix nimajcual cuanquilal li Dios\n16Chixjunil li tijleb li queꞌxcꞌut eb li profeta junxil, joꞌ ajcuiꞌ lix chakꞌrab laj Moisés, quirakeꞌ xyebal nak laj Juan laj Cubsihom Haꞌ quicꞌulun chixchꞌolobanquil resil nak cha̱lc re lix nimajcual cuanquilal li Dios. Ut nabaleb yo̱queb chixyalbal xkꞌe chi oc rubel lix nimajcual cuanquilal li Dios. 17Li choxa ut li ruchichꞌochꞌ, aꞌan moco chꞌaꞌaj ta nak ta̱osokꞌ. Abanan ma̱ jun li a̱tin li tzꞌi̱banbil saꞌ li chakꞌrab, ta̱ru̱k ta̱isi̱k xcuanquil, usta kꞌaxal caꞌchꞌin. 18Li ani tixjach rib riqꞌuin li rixakil ut ta̱sumla̱k riqꞌuin jalan chic ixk, aꞌan tixmux ru lix sumlajic. Ut li cui̱nk li ta̱sumla̱k riqꞌuin junak ixk li ac xjach rib riqꞌuin lix be̱lom, tixmux ru lix sumlajic.\nLi cui̱nk biom ut laj Lázaro\n19Quicuan jun li cui̱nk biom. Naxtikib rib riqꞌuin cha̱bil tꞌicr kꞌaxal terto xtzꞌak ut rajlal cutan naninkꞌei̱c. 20Quicuan ajcuiꞌ jun li cui̱nk nebaꞌ aj Lázaro xcꞌabaꞌ. Xox rix. Rajlal naxchunub rib chire li oqueba̱l re li rochoch li biom. 21Naxra raj ru xtzacanquil xcꞌaj li cua li natꞌaneꞌ saꞌ xbe̱n xme̱x li biom. Eb li tzꞌiꞌ nequeꞌchal riqꞌuin ut nequeꞌxrekꞌ ru lix xox. 22Quicuulac xkꞌehil nak quicam li nebaꞌ ut quicꞌameꞌ xbaneb li ángel toj saꞌ choxa bar cuan cuiꞌ laj Abraham. Ut quicam ajcuiꞌ li biom ut quimukeꞌ. 23Nak ac cuan saꞌ xbalba, yo̱ chixcꞌulbal li raylal aran. Qui-iloc takecꞌ ut quiril laj Abraham ut laj Lázaro cuan chixcꞌatk. 24Quixjap re ut quixye: —Ka̱cuaꞌ Abraham, chacuil taxak xtokꞌoba̱l cuu. Chatakla laj Lázaro chintenkꞌanquil. Chixtꞌakresi chak li ruꞌuj rukꞌ saꞌ haꞌ ut tolxquehobresi li ruꞌuj cuakꞌ xban nak cꞌajoꞌ li raylal yo̱quin chixcꞌulbal saꞌ li xam aꞌin, chan. 25Ut laj Abraham quixye re: —At cuas cui̱tzꞌin, julticak a̱cue nak toj yoꞌyo̱cat saꞌ ruchichꞌochꞌ nabal a̱biomal ut kꞌaxal sa nak xatcuan. Ut laj Lázaro cꞌajoꞌ li raylal quixcꞌul. Anakcuan cꞌojobanbil xchꞌo̱l laj Lázaro arin ut la̱at kꞌaxal ra cuancat. 26Ut cuan jun nimla chamal jul naramoc re li naꞌajej cuanco cuiꞌ. Ut ma̱ jun ke ta̱ru̱k ta̱numekꞌ re ta̱xic e̱riqꞌuin, chi moco la̱ex ta̱ru̱k texnumekꞌ chak arin, chan laj Abraham re li biom. 27Tojoꞌnak li biom quixye re: —Tintzꞌa̱ma cha̱cuu, at Ka̱cuaꞌ Abraham, takla laj Lázaro saꞌ rochoch lin yucuaꞌ. 28Aran cuanqueb o̱b li cui̱tzꞌin. Chatakla xchꞌolobanquil xya̱lal chiruheb re nak eb aꞌan incꞌaꞌ teꞌcha̱lk saꞌ li naꞌajej aꞌin chi cꞌuluc raylal, chan. 29Laj Abraham quixye re: —Cuan riqꞌuineb li hu li tzꞌi̱banbil xban laj Moisés, ut eb li profeta. Cheꞌxqꞌuehak retal li cꞌaꞌru tzꞌi̱banbil saꞌ li hu aꞌan, chan. 30Quichakꞌoc li biom ut quixye: —Incꞌaꞌ tzꞌakal aꞌan, Ka̱cuaꞌ Abraham. Abanan cui junak camenak ta̱cuacli̱k cuiꞌchic chi yoꞌyo ut ta̱xic riqꞌuineb, teꞌyotꞌekꞌ raj xchꞌo̱l ut teꞌxjal raj xcꞌaꞌuxeb, chan. 31Aꞌut laj Abraham quixye re: —Cui incꞌaꞌ nequeꞌrabi li quixye laj Moisés ut eb li profeta, incꞌaꞌ ajcuiꞌ teꞌpa̱ba̱nk usta ta̱cuacli̱k cuiꞌchic chi yoꞌyo junak saꞌ xya̱nkeb li camenak, chan laj Abraham.


Nekeʼxkʼam laj Pablo Roma | Li xnaʼlebʼ li Santil Hu rehebʼ li kokʼal\nNekeʼxkʼam laj Pablo saʼ Roma\nSaʼ li rox sutil naq xkoho laj Pablo chi puktesink, saʼ Jerusalen kixraq ru li xkʼanjel. Aran keʼxchap. Saʼ jun qʼoqyink, naq wank chaq saʼ tzʼalam, li Jesus kixye re saʼ jun li moy u: «Tatxik Roma ut tatpuktesinq saʼ li tenamit aʼin». Saʼ Jerusalen keʼrisi laj Pablo ut keʼxkʼam Cesarea. Ut aran kiwank wiibʼ chihabʼ saʼ tzʼalam. Saʼ jun kutan, naq wank chaq saʼ li raqlebʼaal aatin chiru laj Festo, li ruuchil awabʼej, laj Pablo kixtzʼaama: «Nawaj naq laj Cesar traqoq aatin saʼ inbʼeen saʼ Roma». Laj Festo kixye re: «Wi nakaawaj naq laj Cesar traqoq aatin saʼ aabʼeen, tatintaqla rikʼin laj Cesar». Joʼkan naq keʼxtaqsi laj Pablo saʼ jun li jukubʼ li yook chi xik Roma. Kiʼochbʼeniik xbʼaan wiibʼ laj paabʼanel: laj Lucas ut laj Aristarco.\nWankebʼ saʼ li palaw naq kichalk jun li nimla kaqsut-iqʼ saʼ xbʼeenebʼ ut aʼin kiwank chiru naabʼal kutan. Chixjunilebʼ keʼxkʼoxla naq teʼkamq. Abʼan laj Pablo kixye rehebʼ: «Ex qawaʼchin, jun li anjel kixye we saʼ jun li matkʼ: “Matxuwak. Tatwulaq Roma, ut chixjunilebʼ li wankebʼ saʼ li jukubʼ teʼkoleʼq”. Joʼkan naq, kawaq eechʼool! Inkʼaʼ tookamq».\nNaq ak 14 kutan rokikebʼ xkʼebʼal xqʼe chirix li kaqsut-iqʼ, keʼril jun li naʼaj chaqi ru. Li naʼaj aʼin Malta xkʼabʼaʼ. Kitʼilk li jukubʼ ut kixjachi ribʼ, abʼan li 276 li wankebʼ saʼ li jukubʼ keʼkoleʼk naq keʼwulak chire li haʼ. Wankebʼ keʼnumxik ut wankebʼ keʼxchap ribʼ rikʼin xjachalil li jukubʼ. Ebʼ li poyanam re Malta keʼtenqʼank rehebʼ ut keʼxtzʼabʼ jun li xaml re naq teʼqʼixinq.\nNaq ak xnumeʼk oxibʼ po, ebʼ laj puubʼ keʼxkʼe laj Pablo saʼ jun chik li jukubʼ re naq txik Roma. Ebʼ li hermaan xeʼwulak chi xkʼulbʼal chaq. Naq kirilebʼ ru, laj Pablo kibʼanyoxink chiru li Yos ut kikawuuk xchʼool. Usta laj Pablo wank saʼ tzʼalam, keʼxkanabʼ chi wank saʼ jun li toʼninbʼil ochoch li kʼaakʼalenbʼil xbʼaan jun laj puubʼ. Wiibʼ chihabʼ kiwank aran. Ebʼ li poyanam nekeʼwulak chi rulaʼaninkil, ut aʼan naxpuktesi rehebʼ li esil chirix li Xʼawabʼejilal li Yos ut naxtzolebʼ chirix li Jesus. Laj Pablo kixtzʼiibʼa ajwiʼ ebʼ li esilhu rehebʼ li chʼuut re Asia Menor ut Judea. Chʼolchʼo tzʼaqal naq li Jehobʼa kiroksi laj Pablo re xkʼambʼal li chaabʼil esil chirix li Yos saʼebʼ li tenamit.\n«Naqakʼut naq laaʼo aj kʼanjel chiru li Yos rikʼin chixjunil li naqabʼaanu: naqakuy naabʼal li aaleek, li rahilal, li raasa, li chʼaʼajkilal» (2 Corintios 6:4).\nEbʼ li patzʼom: Kʼaʼut laj Festo kixtaqla laj Pablo Roma? Kʼaru kixkʼul laj Pablo naq xkoho Roma?


ROMANOS 10 KEK - Ex inherma̱n, relic chi ya̱l nacuaj - Bible Gateway\nROMANOS 10 Kekchi (KEK)\n10 Ex inherma̱n, relic chi ya̱l nacuaj nak eb laj Israel teˈcolekˈ. Aˈan li nintzˈa̱ma junelic chiru li Dios. 2 La̱in ninnau nak nequeˈx‑oxlokˈi li Dios, abanan toj ma̱jiˈ nequeˈxnau chanru xpa̱banquil li Dios. 3 Ut incˈaˈ nequeˈxnau chanru nak nati̱coˈ li kachˈo̱l chiru li Dios. Queˈxyal xti̱cobresinquil xchˈo̱leb chiru li Dios yal xjuneseb rib. Ut incˈaˈ queˈraj xba̱nunquil li yebil xban li Dios. 4 Nak quicˈulun li Cristo saˈ ruchichˈochˈ, quirakeˈ xcˈanjel li chakˈrab li quiqˈueheˈ re laj Moisés xban li Dios. Ut chixjunileb li teˈpa̱ba̱nk re li Cristo teˈti̱cokˈ xchˈo̱leb chiru li Dios.\nChikajunilo naru tocolekˈ\n5 Laj Moisés quitzˈi̱bac chirix li chakˈrab ut quixye: Cui ani tixpa̱b li chakˈrab ut tixba̱nu chi tzˈakal li cˈaˈru naxye, aˈan ti̱c xchˈo̱l chiru li Dios ut ta̱cua̱nk xyuˈam. 6 Anakcuan la̱o ti̱cobresinbil chic li kachˈo̱l chiru li Dios riqˈuin xpa̱banquil li Cristo. Saˈ li Santil Hu naxye chi joˈcaˈin: Incˈaˈ ta̱ye saˈ a̱chˈo̱l ¿ani ta̱takekˈ saˈ choxa re xtzˈa̱manquil chiru li Cristo nak ta̱cubek chak saˈ ruchichˈochˈ? Ma̱ye chi joˈcan xban nak ac cˈulujenak saˈ ruchichˈochˈ. 7 Chi moco ta̱ye ¿ani ta̱cubek cuanqueb cuiˈ li camenak re xcuaclesinquil li Cristo saˈ xya̱nkeb li camenak? Incˈaˈ naru ta̱ye chi joˈcan xban nak ac cuaclijenak chi yoˈyo. 8 Joˈcaˈin naxye li Santil Hu: Ac nequenau lix ya̱lal ut nequeserakˈi resilal li quixye li Dios ut cuan ajcuiˈ saˈ le̱ chˈo̱l. Lix ya̱lal aˈan nak tento takapa̱b li Cristo ut aˈan li pa̱ba̱l li nakachˈolob xya̱lal che̱ru. 9 Cui riqˈuin xtzˈu̱mal a̱cue ta̱chˈolob xya̱lal nak li Jesús aˈan li Cristo li Ralal li Dios, ut cui ta̱pa̱b chi anchal a̱chˈo̱l nak li Dios quicuaclesin cuiˈchic re chi yoˈyo saˈ xya̱nkeb li camenak, tatcolekˈ. 10 Li ani naxpa̱b li Cristo chi anchal xchˈo̱l ut naxchˈolob xya̱lal riqˈuin xtzˈu̱mal re, aˈan nati̱coˈ xchˈo̱l chiru li Dios ut ta̱colekˈ. 11 Joˈcaˈin tzˈi̱banbil saˈ li Santil Hu: Li ani ta̱pa̱ba̱nk re aˈan, incˈaˈ ta̱rahokˈ xchˈo̱l mokon xban nak tixcˈul li cˈaˈru yechiˈinbil re xban li Dios. 12 Chiru li Dios juntakˈe̱teb laj judío riqˈuin li ma̱cuaˈeb aj judío xban nak jun ajcuiˈ li Ka̱cuaˈ saˈ xbe̱neb chixjunileb. Ut nim li ruxta̱n saˈ xbe̱neb chixjunileb li nequeˈya̱ban re lix cˈabaˈ. 13 Joˈcaˈin tzˈi̱banbil saˈ li Santil Hu: Yalak ani ta̱ya̱ba̱nk re xcˈabaˈ li Ka̱cuaˈ, aˈan ta̱colekˈ. 14 Abanan ¿chanru nak teˈxya̱ba xcˈabaˈ li Ka̱cuaˈ cui toj ma̱jiˈ nequeˈxpa̱b? Ut ¿chanru nak teˈxpa̱b cui toj ma̱jiˈ nequeˈrabi resil? Ut ¿chanru nak teˈrabi resil li Ka̱cuaˈ cui ma̱ ani nachˈoloban xya̱lal chiruheb? 15 Ut ¿chanru nak ta̱chˈoloba̱k chak xya̱lal chiruheb cui ma̱ ani taklanbil xban li Ka̱cuaˈ? Joˈcaˈin tzˈi̱banbil saˈ li Santil Hu: Cˈajoˈ xlokˈal eb li nequeˈxic yalak bar chixyebal resil li colba‑ib, li naqˈuehoc tuktu̱quil usilal. 16 Aban moco chixjunileb ta queˈpa̱ban re li resil li colba‑ib. Laj Isaías quixye: At Ka̱cuaˈ, moco qˈuiheb ta li xeˈpa̱ban li resil li colba‑ib li nakajultica chiruheb. 17 Joˈcan nak li pa̱ba̱l natauman riqˈuin rabinquil resil li Jesucristo. 18 Ut la̱in ninye, ¿ma ya̱l ta biˈ nak eb laj Israel incˈaˈ queˈrabi chak resil junxil? Queˈrabi. ¿Cˈaˈut nak incˈaˈ? Xban nak tzˈi̱banbil chi joˈcaˈin saˈ li Santil Hu: Saˈ chixjunil li ruchichˈochˈ qui‑el resil ut jun sut rubel choxa quicuulac li ra̱tineb. 19 Ut ninye ajcuiˈ, ¿ma incˈaˈ ta biˈ queˈxtau xya̱lal aˈin eb laj Israel? Queˈxtau raj aban incˈaˈ queˈraj. Laj Moisés quixye reheb li cˈaˈru quixye li Dios. Quixye chi joˈcaˈin:\nSaˈ incˈabaˈ la̱in te̱cakali jun li tenamit ma̱cuaˈeb intenamit. Ut tinchikˈ e̱joskˈil saˈ xbe̱neb aˈan, li incˈaˈ nequeˈxnau xya̱lal, xban nak eb aˈan li teˈcuuxta̱na ru.\n20 Laj Isaías cau xchˈo̱l chixyebal li cˈaˈru quixye li Dios nak quixye:\nAˈ chic li incˈaˈ yo̱queb chinsicˈbal, aˈaneb chic li xeˈtaˈoc cue. Quincˈutbesi cuib chiruheb li incˈaˈ yo̱queb chinsicˈbal.\nAˈan li quixye li Dios chirixeb li ma̱cuaˈeb aj judío.\n21 Ut chirixeb laj judío li Dios quixye:\nJunelic yo̱quin chixbokbaleb laj Israel re nak teˈcha̱lk cuiqˈuin. Abanan eb aˈan incˈaˈ nequeˈabin chicuu. Nequeˈxkˈet ban li cua̱tin.


Li Raqok Aatin. Mil chihabʼ tjolominq li Jesus | Kʼaru naxchʼolobʼ?\nKʼaru Naraj Xyeebʼal Xkutankil li Raqok Aatin?\nCHANRUHAQ Xkutankil li Raqok Aatin? Naabʼalebʼ nekeʼxkʼoxla naq ebʼ li poyanam tustuuqebʼ chiru li xkʼojaribʼaal li Yos chi roybʼeeninkil joqʼe traqmanq aatin saʼ xbʼeenebʼ. Nekeʼxkʼoxla ajwiʼ naq wankebʼ teʼxik saʼ choxa ut wankebʼ teʼrahobʼtesiiq saʼ xbʼalbʼa. Abʼanan li Santil Hu naxye naq li Xkutankil li Raqok Aatin, aʼan xqʼehil re xtawbʼal li tzʼaqal yuʼam li kixtzʼeqtaana laj Adan.\nSaʼ Apocalipsis 20:11, 12 li Apostol Juan kixye chirix Xkutankil li Raqok Aatin: «Kiwil jun li nimla saqi kʼojaribʼaal joʼ ajwiʼ li kʼojkʼo saʼ xbʼeen. Chiru aʼan kiʼelelik li choxa ut li ruuchichʼochʼ, ut inkʼaʼ chik kitawmank naʼajej choʼq rehebʼ. Kiwilebʼ li kamenaq, joʼ kokʼ joʼ ninq, xaqxookebʼ chiru li nimajwal kʼojaribʼaal. Ut keʼteemank ebʼ li hu, joʼ ajwiʼ jun chik li hu, aʼ li xhuhil li yuʼam. Kiraqmank aatin saʼ xbʼeenebʼ joʼ chanru tzʼiibʼanbʼil saʼebʼ li hu, aʼ yaal chanru li xbʼaanuhomebʼ». Ani laj Raqol Aatin wank saʼ li kʼojaribʼaal aʼin?\nKaʼajwiʼ li Jehobʼa nim xwankil re raqok aatin saʼ xbʼeen chixjunil li Ruuchichʼochʼ. Usta nim xwankil li Jehobʼa kixsikʼ ruuchil re naq traqoq aatin. Saʼ Hechos 17:31 li Apostol Pablo kixye naq li Yos «ak kixxaqabʼ li kutan tixraq wiʼ aatin saʼ tiikilal saʼ xbʼeen li ruuchichʼochʼ, saʼ xkʼabʼaʼ jun li winq xaqabʼanbʼil xbʼaan». Li Jesus kixaqabʼaak choʼq aj Raqol Aatin (Juan 5:22). Abʼan, joqʼe ttiklaaq ut joqʼe traqeʼq Xkutankil li Raqok Aatin?\nSaʼ Apocalipsis naxye naq Xkutankil li Raqok Aatin ttiklaaq naq traqeʼq li Armagedon, malaj li yalok u li tixkʼam chaq li Yos, ut aran ajwiʼ t-osoʼq chixjunil li maaʼusilal li wank saʼ xbʼeen li Ruuchichʼochʼ (Apocalipsis 16:14, 16; 19:19–20:3). * Naq traqeʼq li yalok aʼin, chiru jun mil chihabʼ ttzʼapeʼq laj Tza ut ebʼ li maaʼus aj musiqʼej. Ut chiruhebʼ li chihabʼ aʼin, ebʼ li 144.000 teʼraqoq aatin saʼ xbʼeen chixjunil li ruuchichʼochʼ ut teʼawabʼejinq «rochbʼeen li Kriist» (Apocalipsis 14:1-3; 20:1-4; Romanos 8:17). Joʼ xqatzol, Xkutankil li Raqok Aatin, moko tnumeʼq ta saʼ junpaat chiru jun kutan ut jun qʼoqyink, twanq bʼan chiru jun mil chihabʼ.\nChiru li jun mil chihabʼ aʼin, li Jesus «taaraqoq aatin saʼ xbʼeenebʼ li yoʼyookebʼ ut [saʼ xbʼeenebʼ li] kamenaqebʼ» (2 Timoteo 4:1). Anihebʼ «li yoʼyookebʼ»? Aʼanebʼ li teʼkoleʼq saʼ li yalok u li tixkʼam chaq li Yos malaj li «xkʼihalebʼ li tenamit» li naʼaatinak wiʼ li Santil Hu (Apocalipsis 7:9-17). Li Apostol Juan kiril ajwiʼ naq ebʼ li kamenaq xaqxookebʼ «chiru li xnimajwal kʼojaribʼaal li Yos» re li raqbʼa aatin. Joʼ kixye li Jesus: «Chixjunilebʼ li wanqebʼ saʼ muqlebʼaal kamenaq teʼrabʼi xyaabʼ xkux [li Jesus] ut teʼelq chaq» (Juan 5:28, 29; Hechos 24:15). Abʼan, chirix kʼaru traqmanq aatin saʼ xbʼeenebʼ li teʼwakliiq wiʼ chik chi yoʼyo?\nLi Santil Hu naxye naq li Apostol Juan kiril saʼ li moy u naq «keʼteemank ebʼ li hu» ut «kiraqmank aatin saʼ xbʼeenebʼ joʼ chanru tzʼiibʼanbʼil saʼebʼ li hu, aʼ yaal chanru li xbʼaanuhomebʼ» (Apocalipsis 20:12). Ma tzʼiibʼanbʼil saʼebʼ li hu aʼin chixjunil li keʼxbʼaanu chaq li poyanam aʼin naq toj maajiʼ nekeʼkamk? Inkʼaʼ. Abʼan, chanru naqanaw aʼin? Li Santil Hu naxye naq «li ak xkamk, maakʼaʼ chik xwankil li maak saʼ xbʼeen» (Romanos 6:7). Joʼkan naq li Yos inkʼaʼ traqoq aatin saʼ qabʼeen chirix li xqabʼaanu chaq naq toj maajiʼ nokookamk. Li teʼwakliiq wiʼ chik chi yoʼyo teʼsachmanq li xmaak ut jalan chik li chaqʼrabʼ tixkʼe li Yos rehebʼ. Li teʼwakliiq wiʼ chik chi yoʼyo joʼ li teʼkoleʼq saʼ li yalok u li tixkʼam chaq li Yos, tento naq teʼxpaabʼ li xchaqʼrabʼ li Yos re naq teʼwanq xyuʼam chi junelik. Saʼebʼ li hu aʼin twanq chixjunil li chaqʼrabʼ li tixkʼe li Yos chiru li jun mil chihabʼ. Traqmanq aatin saʼ xbʼeen li junjunq aʼ yaal chanruhaq li xbʼaanuhom chiru li jun mil chihabʼ malaj saʼ Xkutankil li Raqok Aatin.\nChiru Xkutankil li Raqok Aatin, naabʼalebʼ li poyanam li inkʼaʼ keʼxnaw ru li Jehobʼa, teʼruuq xtzolbʼal li Rajom li Yos ut xyuʼaminkil. Joʼkan naq twanq li tzolok chirix li Santil Hu saʼ xbʼeen chixjunil li Ruuchichʼochʼ, re naq «ebʼ li poyanam [...] [teʼxtzol] wank saʼ tiikilal» (Isaías 26:9). Abʼan moko chixjunilebʼ ta teʼraj xbʼaanunkil li naxye li Yos. Saʼ Isaías 26:10 naxye: «Usta taakuymanq xmaak li inkʼaʼ us xnaʼlebʼ, abʼan inkʼaʼ tixtzol wank saʼ tiikilal; toj yooq xbʼaanunkil li maaʼusilal [...] ut inkʼaʼ tixkʼe reetal li xwankilal li Qaawaʼ [Jehobʼa]». Joʼkan naq, li maaʼusebʼ xnaʼlebʼ teʼosoʼq chi junajwa saʼ Xkutankil li Raqok Aatin (Isaías 65:20, Wy).\nNaq traqeʼq Xkutankil li Raqok Aatin, li teʼkoleʼq teʼxtaw li tzʼaqal yuʼam li kixsach laj Adan (1 Corintios 15:24-28). Chirix chik aʼan t-achʼabʼaaq laj Tza. Aran naq tixyalebʼ rix ebʼ li poyanam, abʼan jun sut aj chik tixbʼalaqʼihebʼ (Apocalipsis 20:3, 7-10). Ebʼ li inkʼaʼ teʼabʼinq chiru laj Tza teʼril chanru ttzʼaqloq ru li naxye li Santil Hu naq «kaʼajwiʼ li tiikebʼ xchʼool teʼwanq saʼ li chʼochʼ aʼin, ut teʼkanaaq arin chi junelik» (Proverbios 2:21). Joʼkan naq saʼ Xkutankil li Raqok Aatin, teʼosobʼtesiiq li tiikebʼ chʼool.\n^ párr. 1 Taataw xkomon li naʼlebʼ chirix li Armagedon, saʼ li tasal hu Perspicacia para comprender las Escrituras, vol. 1, perel 680, 681, 1086, 1087. Ut saʼ li tzolom 20 re li tasal hu, Adoremos al único Dios verdadero, rehebʼ laj Testiiw re li Jehobʼa.